Берлиприл® – medu.uz – Дорилар ҳақида маълумотлар ўзбек тилида\nHome Йўриқномалар Берлиприл®\nБерлиприл® таблеткалар 10 мг\nУшбу дори препаратни қўллашни бошлашдан олдин илтимос, илова-варақанинг ҳаммасини диққат билан ўқиб чиқинг, чунки унда Сиз учун муҳим маълумотлар сақланади.\nУшбу илова-варақани сақлаб қўйинг. Эҳтимол, Сизга уни яна бир марта ўқиб чиқишга тўғри келар.\nАгар кейинчалик Сизда саволлар пайдо бўлса, шифокорга ёки дорихона ходимига мурожаат қилинг\nУшбу дори препарати фақат Сизга тайинланган. Уни бошқа шахсларга бериб юборманг. Бу уларга, ҳатто уларнинг касаллик симптомлари Сизники билан ўхшаш бўлса ҳам зиён етказиши мумкин.\nҚандайдир ножўя таъсирлар пайдо бўлганида шифокорга ёки дорихона ходимига мурожаат қилинг. Бу юз бериши мумкин бўлган ҳар қандай ножўя таъсирларга – шу жумладан ушбу илова-варақада таърифланмаган ножўя таъсирларга ҳам тааллуқлидир. 4-бўлимга қаранг.\nУшбу илова-варақадаги маълумотлар\nБерлиприл® 10 ўзи нима ва у нима учун қўлланади\nБерлиприл® 10 препаратини қабул қилишдан олдин нималарни билиш керак\nБерлиприл® 10 препаратини қандай қабул қилиш керак\nБерлиприл® 10 препаратини қандай сақлаш керак\nЎрамнинг ичидаги модда ва бошқа маълумотлар\nБерлиприл® 10 препаратида таъсир этувчи модда сифатида эналаприл малеати сақланади. У ангиотензинга айлантирувчи фермент ингибиторлари (ААФ ингибиторлари) деб номланадиган дори восталари гуруҳига мансуб воситадир.\nюқори артериал босимни (гипертония) даволаш учун\nюрак етишмовчилигини (юрак функциясини кучсизлашиши) даволаш учун қўлланади. Препаратни қабул қилиш касалхонага мурожаат қилишлар сонини камайтириш, баъзи ҳолларда эса, пациентларнинг ҳаёти давомийлигини узайтириш имконини беради.\nюрак етишмовчилигининг кўринишларини олдини олиш. Симптомлари: ҳансираш, енгил жисмоний зўриқишдан кейин, масалан, юришдан кейин чарчоқ ёки тўпиқ ва товонларни шиши каби симптомларни олдини олиш учун қўлланади.\nУшбу дори препаратининг таъсири қон томирларини кенгайтиришдан иборат. Бу артериал босимни пасайишига олиб келади. Ушбу дори препаратининг таъсири, одатда бир соатдан кейин бошланади ва камида 24 соат давом этади. Артериал босимга нисбатан оптимал самарага эришиш учун айрим пациентларга бир неча хафта даволаш талаб этилади.\nБерлиприл® 10 препаратини қабул қилишдан олдин нималарни билиш керак?\nБерлиприл® 10 ни қуйидагиларда қабул қилиш мумкин эмас:\nэналаприл малеатига ёки ушбу препаратнинг ҳар қандай бошқа компонентига аллергия бўлганида (6-бўлимда кўрсатилган),\nанамнезда ААФ ингибиторлари деб номланадиган дори препаратларига ўхшаш препаратларга аллергик реакциялар\nанамнезда ютиш ёки нафас олишда қийинчилик туғдирувчи, сабаби номаълум ёки наслий характерга эга бўлган юз, лаблар, оғиз, тил ёки томоқни шиши (ангионевротик шиш) бўлганида,\nанамнезда диабет ёки буйрак функциясини бузилиши бўлганида, шунингдек артериал босимни пасайтириш учун алискирен сақловчи дори препарати қабул қилинганда.\n3 ойликдан катта муддатли ҳомиладорликда (шунингдек ҳомиладорликнинг илк муддатларида ҳам Берлиприл® 10 ни қўллашдан сақланган афзал – “Ҳомиладорлик” бўлимига қаранг).\nАгар Сизда юқорида санаб ўтилган ҳолатлардан биронтаси ўрин тутса, мазкур препаратни қабул қилиш тавсия этилмайди. Агар Сиз нимагадир ишонч ҳосил қилмасангиз, мазкур дори препаратини қабул қилишни бошлашдан олдин даволовчи шифокор ёки дорихона ходими билан маслаҳатлашиш керак.\nБерлиприл® 10 препаратини қабул қилишдан олдин шифокорга ёки дорихона ходимига мурожаат қилинг:\nЮқори артериал босимни даволаш учун қуйидаги дори препаратлардан биронтаси қабул қилинганда шифокорни огоҳлантириш тавсия этилади:\nангиотензин II рецепторларининг блокаторлари (АРБ) (шунингдек сартанлар сифатида маълум бўлган – масалан валсартан, телмисартан, ирбесартан), айниқса агар Сизда диабет билан боғлиқ бўлган буйрак касалликлари ўрин тутса.\nСизнинг даволовчи шифокорингиз мунтазам вақт оралиқларида буйрак функциясини, артериал босимни ва қонда электролитлар (масалан, калий) нинг миқдорини назоратини ўтказиш зарур деб ҳисоблаши мумкин.\nШунингдек “Берлиприл® 10 препаратини қуйидагиларда қўллаш мумкин эмас” сарлавҳа остидаги маълумотга қаранг.\nҚуйидагиларда шифокорни огоҳлантириш тавсия этилади:\nагар Сизда юрак касаллиги ўрин тутса,\nагар Сизда бош мия қон томирларини шикастланиш ҳолатлари ўрин тутса,\nагар Сизда қон касаллиги, масалан, лейкоцитлар сонини камайиши ёки уларни йўқлиги (нейтропения/агранулоцитоз), тромбоцитлар сонини камайиши (тромбоцитопния), ёки эритроцитлар сонини камайиши (анемия) ўрин тутса,\nагар Сизда жигар касаллиги ўрин тутса,\nагар Сизда буйрак касаллиги (шу жумладан буйрак трансплантацияси) ўрин тутса. Бу қонда калийнинг концентрациясини ошишига сабаб бўлиши ва жиддий бузилишларга олиб келиши мумкин. Даволовчи шифокор томонидан Берлиприл® 10 нинг дозасига тузатиш киритишни ёки қонда калий даражасининг назоратини ўтказиш зарурати туғилиши мумкин.\nагар Сизда гемодиализ ўтказилаётган бўлса,\nагар Сизда яқинда кўчли ҳолсизлик (кучли қусишдан кейин) ёки оғир диарея ўрин тутган бўлса,\nагар Сиз тузлар чекланган парҳезда бўлсангиз, калийли қўшимчалар, калийни тежовчи воситалар ёки ош тузининг калий сақловчи ўринбосарларини қабул қилаётган бўлсангиз,\nагар Сиз 70 ёшдан катта бўлсангиз,\nагар Сиз диабет билан хасталанган бўлсангиз. Қонда глюкоза даражасини, айниқса даволашнинг биринчи ойларида, глюкоза миқдорини пасайиши юзасидан назорат қилиш лозим. Қонда калий даражаси ошиши мумкин.\nқаттиқ қуруқ йўтал пайдо бўлганида.\nанамнезда ютиш ёки нафас олишда қийинчилик туғдирувчи юз, оёқлар, лаблар, оғиз ёки ҳиқилдоқнинг шиши билан кечувчи аллергик реаккциялар мавжуд бўлса. Шуни назарда тутиш лозимки, қора танли пациентларда ААФ ингибиторларини қабул қилинишига бундай реакцияларни ривожланиш хавфи юқори бўлади.\nартериал босим паст бўлганида (бу, айниқса тана вертикал ҳолатда бўлганида ҳолсизлик ёки бош айланиши билан намоён бўлиши мумкин),\nколлагенозлар (масалан, тизимли қизил югурик, ревматоид артрит ёки склеродермия) фонида қон томирларини шикастланиши бўлса, иммунодепрессантлар, аллопуринол (подаграда даволаш учун қўлланадиган препарат) билан ёки прокаинамид (юрак ритмининг бузилишларини даволаш учун қўлланадиган препарат) ёки литий препаратлари (депрессиянинг баъзи турларини даволаш учун қўлланадиган препарат) билан даволанишда, шунингдек санаб ўтилган омилларни ҳар қандай бирга қўшилиб келишида огоҳлантириш керак.\nҲомиладорлик тахмин қилинганда (ёки ҳомиладорлик аниқланганда) бу ҳақида даволовчи шифокорга хабар бериш лозим. Ушбу дори препаратини ҳомиладорликнинг илк муддатларида қабул қилиш тавсия этилмайди, иккинчи ва учинчи уч ойликларида эса, ҳомила учун юқори хавф борлиги туфайли, уни қабул қилиш ман этилган (“Ҳомиладорлик” бўлмига қаранг).\nУшбу дори препарати қора танли бўлмаган пациентларга нисбатан, қора танли пациентларда артериал босимни пасайтириш самараси пастроқ эканлигини назарда тутиш лозим.\nАгар Сиз, санаб ўтилганлардан биронтаси Сизга тааллуқли эканлигига ишончингиз комил бўлмаса, ушбу дори препаратини қабул қилишни бошлашдан олдин даволовчи шифокор ёки дорихона ходими билан маслаҳатлашиш керак.\nАгар Сизга тиббий муолажа ўтказилиши лозим бўлса\nАгар Сизда санаб ўтилганлардан биронтасини ўтказиш лозим бўлса, даволовчи шифокорга Сиз Берлиприл® 10 ни қабул қилаётганингиз хусусида хабар бериш керак:\nҳар қандай жарроҳлик аралашувлари ёки анестетикларни юборилиши (ҳатто стоматологик муолажаларда).\nҚондан холестеринни йўқотиш бўйича “Паст зичликдаги липопротеидлар – ПЗЛП аферези” деб номланувчи муолажаси.\nасалари ёки арилар чаққанда аллергик кўринишларни камайтириш учун қўлланадиган десенсибилизацияловчи терапия.\nАгар Сизда санаб ўтилган ҳолатлардан биронтаси ўрин тутса, муолажа бошланишидан олдин даволовчи шифокор ёки стоматолог билан маслаҳатлашиш керак.\nЭналаприл малеатини артериал босими ошган болаларда қўлланишига доир маълумотлар чекланган. Бошқа кўрсатмалар бўйича қўллаш юзасидан тегишли маълумотлар йўқ. Эналаприл малеатини қўллаш самарадорлиги ва ўзлаштира олиниши тўғрисидаги маълумотлар, ошган артериал босимини даволашда фақат 6 ёшдан катта болаларда қўлланганда аниқланган; шу боисдан Берлиприл® 10 болаларда фақат ошган артериал босимни даволаш учун қўллаш тавсия қилинади.\nЯнги туғилган чақалоқлар ва буйрак касалликлари бўлган болалар Берлиприл® 10 ни қабул қилмасликлари керак.\nБерлиприл® 10 ва бошқа дори препаратлари\nАгар Сиз ҳар қандай бошқа дори воситаларини ҳозирги вақтда қабул қилаётган, ёки яқинда қабул қилган бўлсангиз, бу ҳақида шифокорга ёки дорихона ходимига хабар беринг. Мазкур талаб, Берлиприл® 10 бошқа дори воситаларининг таъсирига таъсир кўрсатиши мумкинлиги билан боғлиқдир. Бундан ташқари, айрим бошқа дори воситалари Берлиприл® 10 препаратининг таъсирига таъсир кўрсатиши мумкин.\nДаволовчи шифокор томонидан дозага тузатиш киритиш ва/ёки бошқа эҳтиёткорлик чораларини қўллаш зарурати туғилиши мумкин:\nАнгиотензин II рецепторларининг блокаторлари (АРБ) ёки алискирен (шунингдек “Берлиприл® 10 ни қўллаш мумкин эмас” ва “Огоҳлантиришлар ва эҳтиёткорлик чоралари” сарлавҳалари остидаги маълумотларга қаранг).\nАгар Сиз қуйидаги дори воситалардан биронтасини қабул қилаётган бўлсангиз, шифокор ёки дорихона ходимини огоҳлантириш қатъий тавсия этилади:\nбета-блокаторлар, нитроглицерин ва бошқа нитратлар, сийдик ҳайдовчи воситалар (диуретиклар) каби артериал босимни пасайтириш учун қўлланадиган бошқа дори препаратлари.\nкалий сақловчи дори препаратлари (шу жумладан ош тузининг ўринбосарлари).\nдиабетни даволаш учун қўлланадиган дори препаратлари (шу жумладан перорал диабетга қарши препаратлар ва инсулин).\nлитий (депрессиянинг айрим турларини даволаш учун қўлланадиган препарат).\nдепрессияни даволаш учун қўлланадиган “трициклик антидепрессантлар” деб номланувчи дори препаратлари.\nруҳий касалликларни даволаш учун қўлланадиган “нейролептиклар” деб номланувчи дори препаратлари.\nшамоллаш ва йўталда даволаш учун қўлланадиган айрим дори препаратлари, шунингдек тана вазнини камайтириш учун қўлланадиган “симпатомиметиклар” деб номланувчи воситаларни сақловчи препаратлар.\nоғриқ ёки артритларда даволаш учун қўлланадиган айрим дори препаратлари, шу жумладан олтин препаратлари.\nностероид яллиғланишга қарши препаратлар, шу жумладан ЦОГ-2 ингибиторлари (яллиғланишни камайтириш учун қўлланадиган дори препаратлари, улар оғриқни бартараф этиш учун ҳам ишлатилиши мумкин).\nаспирин (ацетилсалицил кислотаси).\nқон лаҳталарини эритиш учун қўлланадиган дори препаратлари (тромболитиклар).\nАгар Сиз, санаб ўтилганлардан биронтаси Сизга тааллуқли эканлигига ишончингиз комил бўлмаса, Берлиприл® 10 препаратини қабул қилишни бошлашдан олдин даволовчи шифокор ёки дорихона ходими билан маслаҳатлашиш керак.\nБерлиприл® 10 препаратини овқат, ичимликлар ва алкоголь билан бирга қабул қилиш\nБерлиприл® 10 препаратини овқат қабул қилишдан қатъий назар қабул қилиш мумкин.\nКўпчилик пациентлар Берлиприл® 10 ни сув билан қабул қиладилар.\nҲомиладорликда ёки эмизишда, шунингдек тахмин қилинган ёки режалаштирилган ҳомиладорликда ушбу препаратни қабул қилишдан олдин даволовчи шифокордан маслаҳат олиш учун мурожаат қилинг.\nТахмин қилинган ҳомиладорликда (ёки эҳтимол қилинаётган ҳомиладорликда) бу ҳақида даволовчи шифокорга хабар бериш лозим. Шифокор ҳомиладорлик юз бергунича ёки юз бергани маълум бўлиши биланоқ, дарҳол Берлиприл® 10 ни бекор қилиши ва бунинг ўрнига бошқа препаратни буюриши эҳтимолдан ҳоли эмас. Ҳомиладорликнинг илк муддатларида Берлиприл® 10 ни қабул қилиш тавсия қилинмайди; уни ҳомиладорликнинг муддати уч ойдан ошган бўлса, қўллаш мумкин эмас, чунки у бу босқичда болага жиддий зиён етказиши мумкин.\nАгар Сиз болани эмизаётган бўлсангиз ёки эмизмоқчи бўлсангиз, бу ҳақида даволовчи шифокорингизга хабар беринг. Ушбу дори препаратини қабул қилиш вақтида янги туғилган чақалоқларни (туғилганидан кейин биринчи бир нечта ҳафта давомида), айниқса чала туғилган чақалоқларни эмизиш тавсия этилмайди. Агар бола каттароқ бўлса, даволовчи шифокор Сизни бошқа дори воситаларига нисбатан, ушбу дори препаратининг фойда ва хавфи тўғрисида хабардор қилиши лозим.\nУшбу дори препаратини қабул қилганда Сиз бош айланиши ёки уйқучанликни ҳис этишингиз мумкин. Бундай ҳолларда автомобилни бошқариш ёки ҳар қандай прибор ва механизмларга хизмат кўрсатишдан воз кечиш тавсия қилинади.\nБерлиприл® 10 препаратида лактоза сақланади\nБерлиприл® 10 препаратида қанднинг бир тури бўлган лактоза сақланади. Агар даволовчи шифокор Сизда айрим қанд турларини ўзлаштира олмаслик борлиги тўғрисида хабар берган бўлса, ушбу дори препаратини қабул қилишни бошлашдан олдин шифокор билан маслаҳатлашинг.\nБерлиприл® 10 препаратини қандай қабул қилиш керак?\nУшбу препаратни доимо шифокор ёки дорихона ходимининг аниқ кўрсатмасига биноан қабул қилинг. Агар Сизда қандайдир шубҳалар бўлса, даволовчи шифокор ёки дорихона ходими билан маслаҳатлашинг.\nУшбу дори препаратини қабул қилишни, даволовчи шифокор буюрган бутун давр давомида давом эттириш жуда муҳимдир.\nТаблеткаларни буюрилганидан ортиқ қабул қилманг.\nТаблеткаларни бутунлигича (таблеткаларни майдалаш ва чайнаш мумкин эмас) ютиш керак. Таблеткаларни кўп миқдордаги суюқлик (масалан бир стакан сув) билан бирга қабул қилиш керак. Берлиприл® 10 препаратини овқат қабул қилишдан қатъий назар қабул қилиш мумкин. Суткалик дозани одатда эрталаб қабул қилинади, зарурат бўлганида 2 та дозага бўлинади ва эрталаб ва кечқурун қабул қилинади.\nТаблеткани иккита тенг бўлакларга бўлиш мумкин. Таблеткани силлиқ қаттиқ юзага бўлиш учун ўйиғини юқорига қилиб қўйинг. Сўнгра расмларда (1 ва 2) кўрсатилганидек, таблетка юзасига иккала кўрсаткич бармоқларингиз билан босиб, таблеткани ўйиқ бўйлаб синдиринг.\n1 ва 2 расм: Берлиприл таблеткасини иккига бўлиш\nЭналаприл малеатининг одатдаги бошланғич дозаси суткада бир марта 5 мг дан то 20 мг гача ўзгариб туради (Берлиприл® 10 нинг 2 та таблеткасига мос келади).\nБаъзи пациентлар учун анча пастроқ бошланғич доза керак бўлади.\nУзоқ вақт қабул қилиш учун эналаприл малеатининг одатдаги дозаси суткада бир марта 20 мг ни ташкил этади (Берлиприл® 10 нинг 2 та таблеткасига мос келади).\nУзоқ вақт қабул қилиш учун эналаприл малеатининг максимал дозаси суткада бир марта 40 мг ни ташкил этади.\nЭналаприл малеатининг одатдаги бошланғич дозаси суткада бир марта 2,5 мг мг ни ташкил этади.\nДаволовчи шифокор Сиз учун керакли дозага эришилмагунча дозани аста-секин ошириб бориши лозим.\nУзоқ вақт қабул қилиш учун эналаприл малеатининг одатдаги дозаси суткада бир марта 20 мг ни ташкил этади (Берлиприл® 10 нинг 2 та таблеткасига мос келади); доза бир мартада қабул қилиниши ёки икки марта қабул қилишга бўлиниши мумкин.\nУзоқ вақт қабул қилиш учун эналаприл малеатининг максимал дозаси суткада 40 мг ни ташкил этади, икки марта қабул қилишга бўлинади.\nДори препаратининг дозаси буйрак функциясининг бузилиш даражасига қараб ўзгариши лозим:\nбуйрак функциясини ўртача оғирлик даражасидаги бузилиши – суткада эналаприл малеатининг 5 мг дан 10 мг гача бўлган дозасини ташкил этади (Берлиприл® 10 нинг 1 та таблеткасига мос келади).\nбуйрак функциясини оғир бузилиши – суткада 2,5 мг эналаприл малеати буюрилади.\nагар Сизга гемодиализ ўтказилаётган бўлса – суткада 2,5 мг эналаприл малеати буюрилади. Диализ ўтказилмаётган кунлари эса, доза артериал босимнинг катталигига қараб ўзгартирилиши мумкин.\nДозани даволовчи шифокор белгилайди; унинг катталиги буйрак функциясининг бузилиш даражасига боғлиқ.\nАртериал босими юқори бўлган болаларда Берлиприл® 10 ни қўллашга доир маълумотлар чекланган. Агар бола таблеткани юта олса, унда дозани, боланинг тана вазни ва артериал босим кўрсаткичларига қараб, ҳисоблаб чиқилади. Одатдаги бошланғич доза:\n20-50 кг: суткада 2,5 мг эналаприл малеатини,\n50 кг дан ортиқ: суткада 5 мг эналаприл малеатини ташкил этади.\nДоза боланинг эҳтиёжларига қараб, ўзгартирилиши мумкин:\nвазни 20-50 кг бўлган болаларга суткада максимал 20 мг эналаприл малеатини буюриш мумкин.\nвазни 50 кг дан ортиқ бўлган болаларга суткада максимал 40 мг эналаприл малеатини буюриш мумкин.\nУшбу дори препаратини янги туғилган болалар (туғилганидан кейин биринчи бир неча ҳафта) ва буйрак касалликлари бўлган болаларни қабул қилиши тавсия этилмайди.\nАгар Сиз Берлиприл® 10 ни керагидан ортиқ миқдорда қабул қилган бўлсангиз\nАгар Сиз Берлиприл® 10 препаратининг керагидан ортиқ миқдорини қабул қилган бўлсангиз, зудлик билан даволовчи шифокорга ёки шифохонага мурожаат қилинг. Ўзингиз билан дори препаратининг ўрамини ҳам олиб олинг.\nҚуйидаги симптомлар: карахтлик ҳисси ва бош айланиши пайдо бўлиши мумкин. Бу артериал босимни кескин ёки яққол пасайиши оқибатида юз бериши мумкин.\nАгар Сиз Берлиприл® 10 ни қабул қилишни унутган бўлсангиз\nАгар Сиз таблеткани қабул қилишни унутган бўлсангиз, унутилган қабулни ўтказиб юборинг.\nПрепаратнинг кейинги дозасини тайинланган вақтда қабул қилинг.\nЎтказиб юборилган дозани компенсация қилиш учун икки барорбар катта дозани қабул қилманг.\nАгар Сиз Берлиприл® 10 препаратини қабул қилишни тўхтатган бўлсангиз\nПрепаратни қабул қилишни, Сизга бу ҳақида шифокор айтмагунича тўхтатманг.\nАгар Сизда ушбу дори препаратини қўллаш юзасидан қўшимча саволлар туғилса, шифокорга ёки дорихона ходимга мурожаат қилинг.\nБарча дори воситалари каби, ушбу препарат ҳам, гарчи улар барча пациентларда юз бермаса-да, ножўя таъсирларни чақириши мумкин. Ушбу дори препаратини қабул қилинганида қуйидаги ножўя таъсирлар ўрин тутиши мумкин:\nАгар Сиз қуйидаги симптомлардан биронтасини сезсангиз, Берлиприл® 10 препаратини қабул қилишни тўхтатиш ва зудлик билан даволовчи шифокорга мурожаат қилиш керак.\nюз, лаблар, тил ёки хиқилдоқнинг ютиш ёки нафас олишда қийинчилик туғдирувчи шиши.\nқўл панжалари, шунингдек оёқлар ёки тўпиқлар шиши.\nтери сатҳидан кўтарилиб турувчи тошмани пайдо бўлиши (эшакеми).\nШуни назарда тутиш лозимки, қора танли пациентларда бундай реакцияларни ривожланиш хавфи юқори бўлади. Агар Сизда юқорида келтирилганлардан биронтаси ўрин тутса, Берлиприл® 10 препаратини қабул қилишни тўхтатиш ва зудлик билан даволовчи шифокор билан маслаҳатлашиш керак.\nУшбу дори препаратини қабул қилишни бошида Сиз ҳолсизлик ёки бош айланишини ҳис этишингиз мумкин. Агар бу ҳолат юз берса, горизонтал ҳолатни эгалланг. Бу артериал босимни пасайиши оқибатида юз берган. Дори препаратини қабул қилишни давом эттирганингизда, аҳвол яхшиланиши лозим. Агар Сиз безовталик ҳис этсангиз, даволовчи шифокорга мурожаат қилинг.\nЖуда тез-тез (10 пациентдан 1 нафаридан ортиғида кузатилиши мумкин)\nбош айланиши ёки ҳолсизлик ҳисси.\nТез-тез (10 пациентдан 1 нафарида кузатилиши мумкин)\nпаст артериал босим, юрак ритмини бузилиши, юракни тез уриб кетиши, стенокардия ёки кўкрак қафасида оғриқ.\nБош оғриғи, хушдан кетишлар.\nТаъм сезишни ўзгариши, ҳансираш.\nДиарея ёки қорин соҳасида оғриқ, тошма.\nЧарчоқ (кучли толиқиш), депрессия.\nютиш ёки нафас олишда қийинчилик билан бирга юз, лаблар, тил ёки хиқилдоқнинг шиши билан кечувчи аллергик реакциялар\nқонда калийнинг концентрациясини ошиши, қонда креатининнинг концентрациясини ошиши (иккала ҳолат ҳам одатда таҳлил ўтказилганда аниқланади).\nБаъзида (100 пациентдан 1 нафарида кузатилиши мумкин)\nгоризонтал ҳолатдан вертикал ҳолатга ўтганда артериал босимни кескин пасайиши (ортостатик гипотония).\nюракни тез уриб кетиши ёки юрак қисқаришлари ритмини бузилиши.\nмиокард инфаркти (юқори хавф гуруҳидаги пациентларда, шу жумладан юрак ёки бош мияда қон оқимининг бузилишлари бўлган пациентларда эҳтимол, жуда паст артериал босим билан боғлиқ ривожланувчи).\nанемия (шу жумладан апластик ва гемолитик).\nинсульт (юқори хавф гуруҳи пациентларида эҳтимол, жуда паст артериал босим билан боғлиқ ривожланувчи).\nонгни чалкашиши, уйқусизлик ёки уйқучанлик, асабийлик.\nтерида санчиқ ёки увишиш ҳисси.\nқулоқларни жаранглаши (тиннитус).\nбурундан ажралмалар, томоқда оғриқ ёки овозни бўғилиши.\nбронхларни спастик торайиши (бронхоспазм)/астма.\nичак бўйлаб овқат массаларини ҳаракатини секинлашиши (шу жумладан ичак тутилиши), меъда ости безини яллиғланиши.\nқусиш, овқат ҳазм бўлишини бузилиши, қабзият, иштаҳани пасайиши, меъдани таъсирланиши, оғизни қуриши, меъда яраси (пептик яра).\nбуйрак функциясини бузилиши, буйрак етишмовчилиги.\nқичишиш ёки эшакеми.\nмушак тиришишлари, қизиб кетиш ҳисси, умумий ҳолатни бузилиши (лоҳаслик), тана ҳароратини ошиши (истма), импотенция.\nсийдикда оқсил даражасини ошиши (таҳлил натижалари бўйича).\nқонда қанд ёки натрийнинг даражасини пасайиши, қонда мочевинанинг даражасини ошиши (таҳлил натижалари бўйича).\nКам ҳолларда (1000 пациентдан 1 нафарида кузатилиши мумкин)\n“Рейно синдроми”, унда қўл ва оёқ панжаларида қон оқими паст бўлганлиги туфайли, улар жуда совуқ ва оқ бўлиб қолиши мумкин.\nлейкоцитлар ва эритроцитлар сонини камайиши, гемоглобин ва гемотокритни, шунингдек тромбоцитлар сонини пасайиши каби қон таҳлили натижаларини ўзгариши.\nсуяк кўмиги функциясини сусайиши, лимфатик тугунларни катталашиши.\nғайри-табиий туш кўришлар ёки уйқуни бузилиши.\nўпка тўқимасини шикастланиши (ўпкада инфильтратлар).\nбурунни яллиғланиши, ўпкада аллергик табиатга эга яллиғланиш жараёнлари (аллергик альвеолит/эозинофилияли пневмония).\nлунж, милклар, тил, лаблар ва хиқилдоқ шиллиқ қаватини яллиғланиши.\nҳосил бўлган сийдик миқдорини камайиши.\nкўп шаклли эритема.\nтерини қизариши ва қипиқланиши, пуфакчалар ёки шилинишларни ҳосил бўлиши ёки эпидермисни терининг чуқурроқ қаватларидан кўчиши билан характерланувчи оғир тери реакциялари (масалан, Стивенс-Джонсон синдроми/токсик эпидермал некролиз).\nжигар функциясини пасайиши, жигар етишмовчилиги, жигарни яллиғланиши, сариқлик (тери ёки кўз оқини сарғайиши) каби жигар касалликлари, жигар ферментлари ёки билирубин даражасини ошиши (қон таҳлил натижалари бўйича)\nэркакларда кўкрак безини катталашиши.\nЖуда кам ҳолларда (10000 пациентдан 1 нафарида кузатилиши мумкин)\nичак шиши (ичакнинг ангионевротик шиши).\nУчраш тез-тезлиги аниқланмаган (мавжуд маълумотлар асосида учраш тез-тезлиги аниқланлашнинг иложи йўқ):\nантидиуретик гормон секрециясини бузилиш синдроми (SIADH) ва бунинг оқибатида қонда натрийнинг даражасини пасайиши (симптомлари чарчоқ, бош оғриғи, кўнгил айниши, қусиш бўлиши мумкин).\nҚуйидаги ножўя таъсирлар: тана ҳарорати ошиши, сероз қаватларини яллиғланиши (серозит), қон томирларини яллиғланиши (васкулит), мушакларда оғриқ ёки мушакларни яллиғланиши, бўғимларда оғриқ ёки бўғимларни яллиғланиши (миалгия/миозит, артралгия/артрит) ва айрим лаборатор кўрсаткичларни оғишлари (антиядроли антителолар титрини ошиши, эритроцитларни чўкиш тезлигини ошиши, эозинофилия ва лейкоцитоз) ни ўз ичига олиши мумкин бўлган симптомлар комплекси таърифланган. Шунингдек тери тошмасини пайдо бўлиши, қуёш нурига юқори сезувчанлик ёки тери томонидан бошқа реакциялари бўлиши мумкин.\nНожўя таъсирлар тўғрисида хабарлар\nҲар қандай ножўя таъсирлар пайдо бўлганида шифокорга ёки дорихона ходимига мурожаат қилинг. Бу барча юз бериши мумкин бўлган ножўя таъсирлар, шу жумладан ушбу илова-варақада таърифланмаган таъсирларга ҳам тааллуқлидир. Сиз шунингдек ножўя таъсирлар тўғрисида бевосита “Берлин – Хеми АГ” Компаниясининг Ўзбекистондаги ваколатхонасига, қуйидаги манзилга: Тошкент ш., 100015, Афросиёб кўчаси 12 (бизнес-марказ) га хабар беришингиз мумкин. Ножўя таъсирлар тўғрисида хабар бериб, Сиз ушбу дори препаратининг хавфсизлиги тўғрисида кўпроқ маълумот тўплашга ёрдам беришингиз мумкин.\nБерлиприл® 10 препаратини қандай сақлаш керак?\nБлистерда ва картон қутида кўрсатилган «годен до» сўзларидан кейин сақлаш муддати ўтганидан сўнг ушбу дори воситасини ишлатманг. Яроқлилик муддатини тугаши кўрсатилган ойнинг охирги кунига тўғри келади.\nПрепаратни намлик таъсиридан сақлаш учун оригинал ўрамида сақлансин.\nХеч қандай дори препаратларини канализацияга ёки маиший чиқиндилар билан бирга ташлаб юборманг. Керак бўлмаган дори препаратини қандай утилизация қилиш юзасидан дорихона ходими билан маслаҳатлашинг. Бу чора-тадбирлар атроф-муҳитни ҳимоя қилишга ёрдам беради.\nБерлиприл® 10 препаратининг таркиби\nТаъсир этувчи модда: бир таблеткада 10 мг эналаприл малеати сақланади.\nЛактоза моногидрати, магний карбонати асоси енгил, крахмал гликолятининг натрийли тузи (А тип), желатин, сувсиз коллоид кремний диоксиди, магний стеарати, темир (II, III) оксиди (Е 172).\nБерлиприл® 10 препаратининг кўриниши ва ўрамнинг таркиби\nОч жигарранг рангли, четлари қия кесилган ва бир томонида бўлиш учун ўйиғи бўлган икки томонлама бироз қавариқ таблеткалар.\nБерлиприл® 10 30, 50 ва 100 таблеткадан ўрамларда чиқарилади.\nЎрамларнинг ҳамма ўлчамлари сотувда бўлмаслиги мумкин.\nБерлиприл® 20 мг27.04.2018Кейингиси


341 Ўқиш режими + -\nРўза ҳижратнинг иккинчи йилида қуйидаги оят билан фарз қилинди:\n«Бу Рамазон ойидирки, бу ойда одамлар учун ҳидоят бўлиб ҳамда ҳидоят ва фурқоннинг очиқ оятлари бўлиб Қуръон нозил қилингандир. Бас, сизлардан ким бу ойга ҳозир бўлса (яъни сафарда бўлмаса), рўзасини тутсин».\n(Бақара сураси, 185-оят).\nЕган таомига шукур қилиб юрувчи одам, сабр ила нафл рўза тутган одам билан баробардир. «Ҳеч шак-шубҳа йўқки, сабр-тоқат қилгувчиларга ажр-мукофотлари ҳисоб-китобсиз тўла-тўкис қилиб берилур».\n(Зумар сураси, 10-оят).\nБанданинг савоб тарозусида яхши хулқдан оғирроқ амал йўқдир. Унинг даражаси ҳатто намоз ва рўзанинг даражаси билан баробардир.\nРўза бир қалқондирким, у билан дўзаҳдан сақланилгай.\n(Табароний «Кабир»да ва Байҳақий Абу Ҳурайра розияллоҳу анҳудан ривоят этганлар).\nРўза оташдан қолқондир, рўза Маним учундир, унинг мукофотини Мен бергайман. Зеро, рўзадор емагини, ичмагини, нафсоний орзуларини фақат Мен учун тарк этгай, Рўзадор оғзининг ҳиди Аллоҳ учун мушк ҳидидан ҳам ёқимлироқдир.\n(Бағавий (20), Табароний Башир ибн ал-Ҳассосийядан ривоят этганлар).\nҲар кимсанинг аъзолари ҳаромдан, гуноҳлардан тийилмаса, Мен учун емак-ичмагини тарк этишига аҳамият бермагайман.\n(Абу Нуайм Ибн Масъуддан ривоят этган).\nКечалари бедорлик билан ибодат қилгани ва кундузлари рўзадор юргани билан бошқа номақбул ишлардан сақланмаса, бедорлигу очу ташналикдан ўзга насибани қўлга кирита олмайди.\nҲақиқий саёҳатчилар – булар рўзадорлардир. Рўза фақатгина ейиш-ичишдан сақланиш билан эмас, балки беҳуда, бемаъни ва ёмон сўзлардан сақланиш биландир. Агар бирор киши сени сўкса, сен унга: «Мен рўзадорман», деб узр айтгин.\nҚийналиб нафл рўза тутгани билан Аллоҳнинг берган неъматларига шукр қилмайдиган кишининг савобидан рўзасиз бўлса-да, еган таомига шукур қилиб юрадиган кишининг савоби улуғдир.\nИсломда ибодатларни қилишдан мақсад уларнинг қуруқ суратлари ва шаклларини юзага чиқариш эмас, балки улардан кўзланган ҳикмат ва маъноларни рўёбга чиқариш ҳамдир. Шунинг учун мўмин кишини ўқиган намози фаҳш ва мункар ишлардан қайтармас экан, унинг учун ўқиган намозидан ҳеч қандай манфаат йўқ. Худди шунингдек, рўзаси давомида ёлғон гапиришни тарк қилмаган киши учун тутган рўзаси бефойдадир. Риё учун (хўжакўрсинга), «сумъа» учун (одамлар эшитсинга) бажарилган ҳажнинг ва шу мақсадда берилган закотнинг қабул қилинмаслиги ҳам шунга ўхшайди.\nРасулуллоҳ соллаллоҳу алайҳи васаллам дедилар: «Ким Рамазон ойида иймон билан ва ажр умидида рўза тутса, унинг барча аввалги гуноҳлари мағфират этилади». (Бухорий ривоятлари).\nСаид ибн Мусаййиб айтадилар: «Намоз ўқишни, рўза тутишни, ҳаж қилишни ёки жиҳодга чиқишни мақсад қилган банда бирон қаршиликка учраса, Аллоҳ таоло уни қилган ниятига эриштиради». Рўзадор мўмин бирор мусулмонни ғийбат қилмас экан, орқасидан унинг шаънига бўҳтон ёғдирмас экан, унга ҳеч бир азият етказмас экан, Аллоҳ уни ибодатда деб ҳисоблагай.\n(Дайламий Абу Ҳурайра розияллоҳу анҳудан ривоят этган)\nИбн Ҳиббон, Дайламий, Ар-Рофий Абуд-Дардо розияллоҳу анҳудан ривоят этганлар. «Жаноби Ҳақ Инжилда Исо алайҳиссаломга шундай ваҳий этди: «Ё Исо! Бани Исроилга шуни хабар берким, Менинг ризом учун рўза тутган кимсанинг танига сиҳат бериб, унинг ажрини кўпайтиргайман».\nАбу Ҳурайра розияллоҳу анҳу ривоят қилади: «Расулуллоҳ соллаллоҳу алайҳи васаллам (бир ҳадиси қудсийда): «(Аллоҳ таоло айтадики,) инсоннинг барча амаллари ўзи учундир. Рўза бундан мустаснодир, у холис Мен учундир. Унинг мукофотини Мен бераман», деган», дедилар».\nУмму Ҳоний айтди: «Расулуллоҳ соллаллоҳу алайҳи васаллам : «Қайси бир мўмин бир кун оч қолса, ҳаромлардан сақланса ва мусулмонлар молини ноҳақ емаса, Аллоҳ таоло унга жаннат меваларини едиради», деб марҳамат қилдилар».\nЭй одам фарзанди, ким ифторни вақтидан кечиктирмай, кун ботиши билан рўзасини очса, рўзадор бандаларим ичида ўша менга дўст ва яхшироқдир.\nАбу Ҳурайра розияллоҳу анҳудан ривоятга кўра Расули Акрам соллаллоҳу алайҳи васаллам ҳазратимиз шундай деганлар: «Аллоҳ азза ва жалла буюрдики: «Қулларимнинг ичида Менга энг севимлиси қуёш ботган заҳоти ифторга шошилган кимсадир».\n(Аҳмад ибн Ҳанбал Термизийдан ривоят этган ва ҳадис ҳасандир, деган)\nСизни излаб Тошкент шаҳрига борсам\nСизни излаб Тошкент шаҳрига борсам, Кўрсатдилар мунғайиб қабрингизни. Дилим ёниб кимга дардимни айтсам, Оҳ урар деб «Билмадик қадрингизни». Шундан буён давоми...\n23:32 / 04.02.2017 4021\nМавлид муносабати билан muslimaat.uzда танлов\nБисмиллаҳир Роҳманир Роҳийм Расулини юбориб, у зотга энг гўзал ва ҳикматли амалларни суннат қилиб берган Аллоҳ субҳанаҳу ва таолога батамом ҳамдлар бўлсин давоми...\n01:35 / 01.11.2018 1162\n03:15 / 07.03.2017 1753\nТИЛДАН КЕЛАДИГАН МУСИБАТ . . Абу Ҳурайра розияллоҳу анҳудан ривоят қилинади «Расулуллоҳ соллаллоҳу алайҳи васаллам дедилар «Банда давоми...\n10:35 / 08.02.2017 2936


15 миллион сўм. Она 5 яшар ўғлини шунча пулга баҳолади - Халқ сўзи\n15 миллион сўм. Она 5 яшар ўғлини шунча пулга баҳолади\n15:51 23 Ноябрь 2018 Жамият\nОта-оналарнинг фарзандларига ғамхўрлик қилиши, меҳр бериши ҳар бир бола учун катта бахт. Бироқ, минг афсуски, ҳамма ҳам бундай бахтдан баҳраманд эмас. Болани бир буюм санаб, ўзгаларга сотиш фикрида юрганлар, жазм қилиб ушбу жирканч ишга қўл урганлар орамизда топилади.\nҲозирги кунда глобал муаммога айланган одам савдоси билан боғлиқ жиноятларга қарши курашиш, унинг илдиз отишига чек қўйиш ва оқибатларини бартараф этиш юзасидан мамлакатимизда муттасил чора-тадбирлар кўриляпти.\nЎзбекистон Республикаси Бош прокуратураси ҳузуридаги Иқтисодий жиноятларга қарши кураш департаменти ходимлари томонидан олиб борилган тезкор тадбирлар натижасида болалар савдоси, миллатимизга иснод бўладиган ана шундай жиноий ҳолатлар фош этилиб, мурғак қалбларнинг тақдирига бўлган таҳдидларнинг олди олинмоқда.\nБош прокуратураси ҳузуридаги Ахборот-таҳлил мультимедиа маркази берган маълумотларга кўра, шу йили департаментнинг Мирзо Улуғбек тумани ва Тошкент шаҳар ИИББ ходимлари чақалоғини пул эвазига ўзгага сотаётган аёлни қўлга олишди. Тошкент вилояти Янгийўл туманида яшовчи 23 ёшли О. Жумабаева ўз дилбандини 4000 АҚШ долларига сотиб юбормоқчи бўлганида ушланди.\nСурхондарё вилояти Шўрчи туманида яшовчи Чори Тоипов эса ўз қизининг эндигина дунё юзини кўрган ўғилини, яъни неварасини 1,5 миллион сўмга пуллаётганда қўлга тушди. Наҳотки, бола қадри шу арзимаган пул билан ўлчанса...\nЯна бир жиноятга Яшнобод туманидаги кафелардан бирида чек қўйилди. Фуқаро Ёқубова эндигина атак-чечак қилишга ўрганаётган 11 ойлик ўғлининг энг ширин даврида ундан воз кечмоқчи бўлди. Албатта, шунчаки эмас, мўмай пуллар эвазига. Ёқубова боласини сотиб олмоқчи бўлган шахсдан 1000 АҚШ доллари олаётган вақтда ушланди.\n15 миллион сўм. Фуқаро А. Қосимова 5 яшар ўғлини шу арзимаган пул билан ўлчаганига нима дейсиз? Боғчадан олиб кетишга борганида бағрига отилиб чиқадиган кўзининг оқу қорасини у осонгина бегонанинг қўлига тутқазди. Олиб борилган тезкор тадбир натижасида Олмазор туманида жойлашган “Арк” кафеси олдида ушбу жиноят ҳам ўз вақтида фош этилди.\nДепартаментнинг Яккасарой туман бўлими ходимлари эса бўйи чўзилиб, онасига дастёр бўлиб қолган қизини сотиб юбормоқчи бўлган Г. Ўткировани машъум йўлдан тўхтатиб қолишди. 11 ёшга тўлган фарзандини сочларини ўриб, унга одоб-ахлоқдан сабоқ бериш ўрнига, 25 миллион сўмга сотиб юбормоқчи бўлган она ашёвий далиллар билан қўлга олинди.\nЖорий йилнинг ўтган даврида департамент органлари томонидан одам савдоси билан боғлиқ жами 21 та, шундан 15 таси айнан чақалоқларни пуллаш ҳолатлари бўйича ҳуқуқбузарликлар фош этилиб, уларнинг барчаси юзасидан тегишли жиноий ишлар қўзғатилган.\nФарзанд олий неъмат, уларнинг ҳар бири бу дунёга ўз ризқи билан келади. Насибасини “қирқиш”, ҳуқуқларидан мосуво этишга эса ҳеч кимнинг ҳаққи йўқ. Бундай жирканч ишга қўл урганлар эса, албатта, қонун олдида жавоб беришга мажбур.


Швейцарияда «бир йиллик» янги президент ишга киришди\nШвейцария атроф-муҳит, транспорт, энергетика ва алоқа вазири Симонетта Соммаруга бугун, 1 январдан Швейцария президенти сифатида расман фаолиятини ... фаолиятини вазирлик фаолияти билан бирга давом эттиради. Швейцарияда давлат раҳбари йилига алмашади: мамлакат президенти ҳар йили ...\nЯдро энергетикасидан воз кечаётган Швейцария биринчи АЭСни ёпди\nШвейцария 2017 йилги референдум натижаларидан келиб чиқиб, атом электр станцияларини бирма-бир ёпишга киришди, дея хабар берди «Newinform». Ана ... — дея муносабат билдирди Ядрога қарши гуруҳлар француз федерацияси. Швейцария ҳукумати баёнот беришича, энди янги АЭСлар қурилмайди, хизмат ...\nқайси жонивор қони қўшилишини маълум қилди. Гематоген 1890 йили Швейцарияда кашф этилган бўлиб, буқа қони ва тухум сариғи қоришмасидан ...\nШавкат Мирзиёев Швейцария президентини табриклади. Бу қандай байрам?\nРеспубликаси Президенти Шавкат Мирзиёев 1 август куни Швейцария Федерал Президенти Ули Маурерни миллий байрам - Швейцария Конфедерацияси ташкил топган кун муносабати билан табриклади.Ушбу кун Швейцарияда ... душмандан биргаликда ҳимояланишга келишиб олишган. Айнан шу келишув Швейцария конфедерацияси ташкил топишига олиб келгани айтилади.1891 йилда, ...\nКаримованинг Швейцария банкларида музлатиб қўйилган пулларининг 130 миллион доллaрлик қисми Ўзбекистонга қайтариладиган бўлди. Бу ҳақда Швейцария Бош прокуратураси ... бўлди. Бу ҳақда Швейцария Бош прокуратураси маълум қилди. Швейцария Бош прокуратураси баëнотида олти йилдан бери олиб борилаëтган ...\nтуризми) доирасида Хитойдан 12 минг кишилик сайёҳлар гуруҳи Швейцарияга келди. Бу ҳақда «Интерфакс» агентлиги «Swissinfo» порталига ... агентлиги «Swissinfo» порталига асосланиб хабар бермоқда. «Швейцарияга илк маротаба 12 минг кишилик хитойлик сайёҳлар гуруҳи келиши. ...\nКаримованинг Швейцарияда Mercedes-Benz SLR2DR, Bentley Arnage ва Range Rover Sport V8 русумли автомобиллари бўлган. Уларнинг умумий нархи 1 млн. франкка (қарийб ... Бироқ 2013 йили у дипломатик иммунитетдан маҳрум бўлади ва Швейцария прокуратураси унга нисбатан пулларни ўзлаштириш айби билан жиноий ...\nбешлик қуйидагича кўриниш олди: 2. Маттерҳорн тоғи (Швейцария) 3. Пюи-дю-Фу (Франция) тарихий кўнгилочар парки 4. ...\nрейтингини (World Talent Ranking) тузади. Бешинчи йилдирки, Швейцария бу рўйхат етакчиси. Билимли иммигрантлар сони Альп мамлакатида ...\nПрезиденти Шавкат Мирзиёев 2019 йилда Швейцарияга ташриф буюриши кўзда тутилган. 19 ноябрь куни Берн шаҳрида бўлиб ўтган Ўзбекистон-Швейцария сиёсий маслаҳатлашувларининг бешинчи ... делегациясига Ташқи ишлар вазири ўринбосари Дилшод Ахатов, Швейцария Конфедерацияси делегациясига Федерал ташқи ишлар департаменти ...


Соғлиқни сақлаш вазирлиги: ЎЗБЕКИСТОН ДЕЛЕГАЦИЯСИ ОНКОЛОГИЯ СОҲАСИДА ХАЛҚАРО КОНФЕРЕНЦИЯДА ИШТИРОК ЭТМОҚДА\nСоғлиқни сақлаш вазирлиги: ЎЗБЕКИСТОН ДЕЛЕГАЦИЯСИ ОНКОЛОГИЯ СОҲАСИДА ХАЛҚАРО КОНФЕРЕНЦИЯДА ИШТИРОК ЭТМОҚДА Бош сахифа\nВенгрия пойтахти Будапешт шаҳрида Марказий ва Шарқий Европа мамлакатларининг онкология соҳасида ҳамкорлик бўйича халқаро конферецияси бўлиб ўтмоқда. Унда Ўзбекистон делегацияси ҳам фаол иштирок этмоқда.\nАфсуски, ушбу йўналиш Ўзбекистон учун ҳам долзарб. Мамлакатимизда ҳозирда 96 минг нафардан зиёд фуқарода саратон касаллиги қайд этилган. Ҳар йили 20 минг нафардан ортиқ саратон касаллиги ташхиси қўйилмоқда. Бунда кўкрак бези саратони биринчи, ошқозон саратони иккинчи, бачадон бўйни саратони учинча ўринда туради.\nСайтдан рўйхатдан ўтган фойдаланувчилар сони: 20231


21 май, 2019, 19:40 2736\nТеглар:Суперлига | ЎзПФЛ | Локомотив | Бунёдкор | Сурхон | Насаф\n9-турнинг тўлиқ тафсилотлари\nМамлакат чемпионатининг 9-тури Осиё чемпионлар лигасида иштирок этаётган жамоаларимизнинг ўйинлари билан бошланди. “Пахтакор” андижонликларга қарши сафар учрашувини Фарғонада ўтказиб, ғалаба қозонди. Пойтахт дербисида Вадим Абрамовнинг ёшлари амалдаги чемпионни мағлубиятга учратишларига бир баҳя қолди.\n9-турни мамлакатимиз жанубида жойлашган вилоятлар вакиллари муваффақиятли ўтказишди. Қаршиликлар уйда, термизликлар эса меҳмонда ғалаба қозонишди.\n“Сўғдиёна” жорий мавсумда сафардаги баҳсларнинг барчасида имкониятни бой берганди. Ниҳоят, жиззахликлар меҳмонда ғолиб чиқишди.\nАНДИЖОН – ПАХТАКОР 0:3\nАндижондаги “Соғлом авлод” стадионида ёритиш тизими ФИФА талабларига тўла жавоб бериши учун таъмирлаш ишлари олиб борилаётгани боис баҳс Фарғонадаги “Истиқлол” ўйингоҳига кўчирилди. Буни тушуниш мумкин. Лекин ўйин ўтадиган арена ва шаҳар ўзгариши бор-йўғи бир кун қолганда эълон қилиниши кўплаб эътирозларга сабаб бўлди. Наҳотки ишни шу тарзда ташкил қилиш ўзини Профессионал атайдиган лигага муносиб бўлса? Ўзбекистон Профессионал Футбол Лигаси расмий сайти - pfl.uz ўйин ўтказилиш жойи ўзгартирилгани ҳақидаги маълумотни учрашув бўлиб ўтадиган сана киришига роппа-роса бир соат қолганда берди. Андижонликларга шу куни янги бош мураббий тайинлангани қандай таъсир кўрсатиши кўпчиликнинг эътиборини тортди. Мавсум аввалидаги муваффақиятсизликлар оқибатида клуб раҳбарияти Жамшид Саидовга ишонч билдиришга қарор қилди. Ўйин бошидан назоратни ўз томонига оғдирган "шерлар" қулай имкониятларни юзага келтиришди. Драган Чераннинг зарбасига аниқлик етишмаган бўлса, Жалолиддин Машарипов ва Акрамжон Комиловнинг зарбаларидан кейин Виталий Мирний тўпни қайтарди. Тайм охирида Чераннинг бош билан йўллаган аниқ зарбасидан кейин мезбонлар посбони маҳорат кўрсатди. Санжар Қувватов бу орада Шаҳзодбек Убайдуллаевнинг уринишини зарарсизлантирганидан сўнг бошланган ҳужумда пойтахтликлар биринчи голни уришди. Ўзига нисбатан жарима майдони ичида ишлатилган қўполлик учун белгиланган пенальтидан Драган унумли фойдаланди. Иккинчи бўлимда ҳам ҳужумкор ўйнаган "Пахтакор" захирадан баҳсга қўшилган Марат Бикмаевнинг дубли эвазига йирик ҳисобда зафар қучди. Дастлаб Игорь Сергеевнинг зарбасини Мирний қайтаргач, Марат тўпни дарвозанинг юқори бурчагига йўллади. Кейин Машариповнинг пасидан сўнг Марат яқин бурчакни аниқ нишонга олди.\nГоллар: Драган Черан пенальти 45+2, Марат Бикмаев 81, 85\n“Андижон”: Виталий Мирний, Бобир Амонов, Ойбек Қиличев, Фарҳод Бекмуротов, Шаҳзодбек Убайдуллаев (Шаҳбозбек Жумабоев, 79), Абдуллоҳ Олимов (Иброҳимжон Отахонов, 59), Илдар Маматказин, Абдураҳмон Абдулҳақов (Рўзимбой Аҳмедов, 74), Радосав Алексич, Асрор Ғафуров, Аброр Ҳусинов.\nЗахира: Руслан Матниёзов, Фарҳод Мираҳматов, Сардор Сулаймонов, Дониёр Исмоилов, Хушнудбек Авилов, Бобиржон Акбаров.\n“Пахтакор”: Санжар Қувватов, Ҳожиакбар Алижонов, Акрамжон Комилов, Жалолиддин Машарипов, Драган Черан, Игорь Сергеев, Достонбек Ҳамдамов (Марат Бикмаев, 78), Одилжон Ҳамробеков (Фарруҳ Сайфиев, 90), Шерзод Аъзамов, Сардор Собирхўжаев (Владимир Козак, 76), Марко Симич.\nЗахира: Элдор Суюнов, Алишер Салимов, Жаҳонгир Аҳмадов. Егор Кримец, Шоҳруҳ Маҳмудҳожаев, Собир Синдаров.\nОгоҳлантиришлар: Шаҳзодбек Убайдуллаев 42, Илдар Маматказин 45+2, Радосав Алексич 64, Марко Симич 67.\nЖамшид САИДОВ: - Ўзбек футболининг байроқдор жамоаси билан куч синашдик. "Пахтакор" сафида терма жамоамизнинг етакчи футболчилари тўп тепишади. Йигитларга, мухлисларга раҳмат айтаман. Жамоа икки йил Про-лигада иштирок этди ва ўйин борасида камчиликлар бўлиши табиий. Бу борада ўз устимизда ишлаяпмиз. Футбол 90 дақиқадан иборат. Учрашув охирида иккита тўп қўйиб юбордик. Футболчилар концентрацияни йўқотиб қўйишди. Бугун ғалаба қозонишни истаган эдик, аммо пенальти, баҳс сўнгидаги гол барчасини ўзгартириб юборди. Беллашувнинг Фарғонага кўчирилиши ҳам таъсир қилди. Стадионимизда минглаб мухлислар қаршисида ҳаракат қилиш бошқача. Ахир ўз уйингда “деворлар ҳам ёрдам беради” дейишади. “Соғлом авлод” ўйингоҳида баҳс умуман бошқача кечган бўлар эди.\nШота АРВЕЛАДЗЕ: - Ўйлашимча, рақибга имкон қолдирмадик. Бизда жуда кўп вазиятлар бўлди. Улардан иккинчи таймда фойдаландик. Тиғиз тақвим туфайли учрашувлар барибир қийин ўтмоқда. Сафарлар таъсир кўрсатади. Рақиб муносиб тарзда курашишга интилди, лекин биз яхшироқ ҳаракат қилдик. Ҳақли равишда уч очкога эга чиқдик.\nЛОКОМОТИВ – БУНЁДКОР 0:0\nУчрашув бошида жамоалар очиқ футбол намойиш этишди. 7-дақиқада Арсланмурат Аманов ўнг қанотдан жарима майдони ичига етказиб берган тўпни Сардор Мирзаев бош билан дарвозага йўллади. Бирозгина ноаниқ. Кейин эса ўйин анча секинлашди. Тошкент дербисида кўпчилик кутган шиддат кўринмади. Баҳснинг учдан бир қисми ўтиб бораётганда Исломжон Қобилов узоқ масофадан тепган тўпни Жавоҳир Илёсов ушлаб олди. Биринчи тайм охирларида Азизбек Ҳайдаров боши билан зарба берди. Абдумавлон Абдужалилов ажойиб ҳаракат билан хавфни бартараф этди. 70-дақиқада Жавоҳир Илёсов тўпни тўхтатишда хатога йўл қўйди, Владислав Нуриев эса дарвозага аниқ зарба бера олмади. Беллашувга қўшиб берилган дақиқаларнинг сўнггисида Владислав Нуриев стандарт вазиятдан кейин гол урганди. Аммо қанот ҳаками ушбу ҳолатни офсайд деб топди. Натижада “темирйўлчилар” 2 турдан бери қайд этилаётган дурангли серияни давом эттиришди.\n“Локомотив”: Жавоҳир Илёсов, Анзур Исмоилов, Азизбек Ҳайдаров (Диёржон Туропов, 61), Жамшид Искандеров (Филипп Раевац, 81), Сардор Мирзаев, Темурхўжа Абдухолиқов, Ислом Тўхтахўжаев, Йован Жокич, Давронбек Ҳошимов, Олег Зотеев, Арсланмурат Аманов (Азизбек Амонов, 46).\n“Бунёдкор”: Абдумавлон Абдужалилов, Исломжон Қобилов, Анвар Ғофуров, Дилшодбек Аҳмадалиев, Жасурбек Жалолиддинов (Суҳроб Иззатов, 55), Хуршид Ғиёсов (Абдулла Абдуллаев, 79), Лутфулла Тўраев, Миржаҳон Мираҳмадов (Владислав Нуриев, 59), Санжар Қодирқулов, Нурилло Тўхтасинов, Улуғбек Абдуллаев.\nОгоҳлантиришлар: Давронбек Ҳошимов 32, Анвар Ғофуров 80, Диёржон Туропов 90+1, Суҳроб Иззатов 90+3.\nВадим АБРАМОВ: - Тошкент жамоалари қандай ўринда, қай ҳолатда бўлишидан қатъи назар, дербида ҳар доим шундай муросасиз кураш кечади. Йигитлар ўзларини йўқотиб қўйишмади. Тўғри, энг яхши ўйинларимиздан бирини намойиш қила олмадик. "Локомотив" иккинчи таймда гол уришга интилди, биз қарши ҳужумда уларни ушламоқчи эдик. Афсуски, яратилган вазиятлардан фойдаланишда шогирдларимга совуққонлик етишмади. Бироз тажриба бўлганида вазиятни фойдамизга ҳал этардик. Владислав Нуриев Суперлига баҳсларида эндигина иккинчи марта иштирок этмоқда. Одам сифатида уни тушуниш керак, футболчи ҳали бундай даражадаги учрашувларда майдонга тушмаган. Лекин яхши сифатлари етарлича, унинг ҳам даври келади. Бизда ҳужумчилар борасида мауммолар бор. Гол? Менимча, қанот ҳаками хато қилди. Бироқ улар ҳам одам. Умуман олганда бугун реферилар яхши ишлашди. Чемпионатимизда ВАР тизими йўқ. Агар бу система бўлганида ҳакамлар беллашувни тўхтатиб, вазиятга баҳо беришарди. Ҳали Европа даражасига етмадик. Телевизорда кўриш ва уни муҳокама қилиш эса осонроқ. Агарда биз улар даражасига етмоқчи бўлсак, шунга монанд ҳаракатларни амалга оширишимиз даркор.\nАндрей ФЁДОРОВ: - Бу учрашувни муҳокама қилиш қийин. Ўйинимиз ўхшамади. Секин ҳаракатландик. "Бунёдкор" эътиборини ҳимояга қаратгани боис қарши ҳужумларга ўтиб, вазиятларга эга бўлди. Натижа адолатли: ғалабага лойиқ эмасдик. Биринчи таймда яхши вазиятлардан фойдалана олмаган бўлсак ҳам шу фикримда қоламан. Омадсизликлар... Истеъфо? Бу борада ўйламайпман. Бундай вазиятда клубни фақат каламушлар ташлаб кетишади. Мен буни нотўғри деб ўйлайман. Агарда кимдир жамоага 100 фоиз ёрдам кўрсата олса, албатта, жойимни бўшатиб бераман. Бизда ўйинлар жуда кўп. Шунинг учун тикланишга, куч тўплашга вақт етмай қолаяпти. Энди эса олдимизда кичик танаффус бор. Йигитларни жисмоний ва руҳий томонлама ўз ҳолатига келтиришга ҳаракат қиламиз.\nНАСАФ – ҚЎҚОН-1912 2:0\nМазкур жамоалар ўтган мавсумда ўзаро тўртта учрашув ўтказишганди. Ўйинларнинг учтасида дуранг натижа қайд этилган бўлса, битта баҳсда “аждарлар” зафар қучишганди. Беллашувни мезбонлар ҳужумлар билан бошлашди. 15-дақиқада Ҳумоюн Муртазоев дарвозабон билан бирга-бирга вазиятга чиқиб ноаниқ зарба берди. Бурчак зарбасидан узатилган тўпни Шаҳбоз Эркинов бош билан дарвозага йўллади. Аммо устун майдон эгалари жонига оро кирди. Иккинчи таймни анча шиддатли бошлаган “Насаф” вакиллари 55 ва 57-дақиқаларда икки марта гол уришди - Хумоюн Муртазоев дубль муаллифи бўлди. 70-дақиқада Қувондиқ Рўзиевнинг зарбасига озгина аниқлик етишмади. Беллашув охирларида эса дарвозабон яхши ҳаракат қилиб, жамоасининг ғалабасига ҳисса қўшди. Кетма-кет 12 ўйиндан буён “аждарлар”ни енга олмаётган “Қўқон-1912” бу сафар ҳам мағлуб бўлди. Ҳумоюн Муртазоев эса 5-турдан буён голли серия қайд этмоқда.\nГоллар: Ҳумоюн Муртазоев 55, 57\n“Насаф”: Умиджон Эргашев, Ғолиб Ғайбуллаев, Азизжон Ғаниев, Дилшод Саитов, Ҳумоюн Муртазоев (Бобир Абдихолиқов, 82), Шароф Муҳиддинов (Акмал Мозговой, 77), Дониёр Нарзуллаев (Ойбек Бозоров, 77), Бобир Давлатов, Ислом Рашидхонов, Хуршид Мухторов, Умар Эшмуродов.\nЗахира: Абдувоҳид Неъматов, Ҳусниддин Алиқулов, Жўрабек Маннонов, Алишер Юсупов, Сардор Абдураимов, Шерзод Насруллаев.\n“Қўқон-1912”: Боян Кнежевич, Жамшид Ҳасанов, Қувондиқ Рўзиев, Ойбек Рустамов, Жасур Ҳасанов (Тимур Усмонов, 67), Суҳроб Бердиев, Иқбол Маликжонов (Беҳруз Саъдиллоев, 59), Шаҳбоз Эркинов (Тимур Ҳакимов, 86), Александр Мерзляков, Марко Милич, Мурод Холмуҳаммедов.\nЗахира: Ислом Абдуллаев, Жавоҳир Эсонқулов, Аваз Маматхўжаев, Милош Николич.\nОгоҳлантиришлар: Ғолиб Ғайбуллаев 17, Жасур Ҳасанов 53, Ойбек Рустамов 64.\nНўъмон ҲАСАНОВ: – “Насаф” жамоасини ғалаба билан табриклайман. Улар ҳақли тарзда муваффақиятга эришишди. Очиқ футбол гувоҳига айландик. Ўз майдонимизда ўйнамаётганимиз учун футболчиларда қандайдир руҳий тушкунлик кузатилмоқда. Келиб, бизни қўллаб-қувватлаб турган мухлисларимиздан миннатдормиз. Шогирдларимнинг охирги 20 дақиқаликдаги ҳаракатларидан қониқдим, холос. Кучли жамоамиз бор эди. Таркибдаги йўқотишлар ўрнини етарли даражада тўлдира олмадик. Кейинги турга янада жиддийроқ тайёргарлик кўрамиз.\nРўзиқул БЕРДИЕВ: - Ғалабага муносиб эдик. Кўплаб хавфли вазиятларни яратдик. Йигитлар кўрсатган ўйин ва натижадан мамнунман. Киритилган иккита голдан ташқари яна кўплаб имкониятларга эга бўлдик. Улардан самарали фойдаланганимизда ҳисоб бундан-да йирик бўлиши мумкин эди. Муҳими бизга ғалаба керак эди ва бунга эришдик... Бугун Умиджон Эргашев ўйнади. У руҳий тушкунликка тушмаслиги учун бу зарур эди. Дарвозабонимиз ёмон ҳаракат қилмади. Таркибимизда тўрт нафар ёш посбон бор. Биз уларга ишонамиз ва барчасига имкон берамиз. Тўғри, Ҳумоюн Муртазоев қулай имкониятлардан фойдалана олмаган ҳолатлар ҳам бўлди. Аммо у бугун иккита гол уриб, ғалабамизни таъминлади. Бобир Абдиҳолиқов жароҳати боис ўйин амалиётисиз қолди. Ҳужумчимиз 4 кундан буён умумий гуруҳда машғулотларда иштирок этмоқда. Кеча ўринбосарлар сафида бир тайм тўп тепди. Бугун ҳам унга имкон бердик. Ўйлайманки, Бобир ҳали ўз сўзини айтади.\nҚИЗИЛҚУМ – СУРХОН 1:3\nУчрашув бошларидан “Сурхон”нинг шашти анча баландлиги кўринди. Термизликлар Навоийга ғалаба қозониш учун келганликларини илк дақиқаларданоқ кўрсатишди. 18-дақиқада бош ҳакам Мақсуд Каримов рақиб ўйинчиси Абдул Азиз Юсуповни йиқитди деб топди ва "Қизилқум" дарвозасига пенальти белгилади. 11 метрли жарима зарбасини Дарко Станоевич аниқ амалга ошириб, ҳисобни очди. 38-дақиқада Шавкат Саломовнинг пасидан сўнг Абдул Азиз Юсупов қаршисидаги футболчини алдаб, гол урди. Тайм сўнгида Элдор Бойматов тахминан 20 метрлардан тепган тўп ноаниқ кетди. Иккинчи бўлимда Шавкат Саломов жамоадоши Абдул Азиз Юсуповга ажойиб тарзда тўп оширди. У эса боши билан узоқ бурчакни ишғол қилди. Орадан кўп вақт ўтмай Алишер Саноев чамаси 13 метрлардан меҳмонлар дарвозасининг узоқ пастки бурчагини аниқ нишонга олди.\nГоллар: Дарко Станоевич пенальти 19, Абдул Азиз Юсупов 38, 64, Алишер Саноев 78.\n“Қизилқум”: Артём Макосин, Эркин Бойдуллаев, Мурод Бобожонов, Салим Мустафоев, Элдор Бойматов, Муҳсин Убайдуллаев (Файзулла Қамбаров, 63), Шерали Жўраев (Азизбек Усмонов, 75), Элгужа Григалашвили, Хуршиджон Олимов (Алишер Саноев, 58), Мақсуд Каримов, Ариагнер Смит Медина.\nЗахира: Евгений Черемисин, Акмал Рустамов, Ҳумоюн Абдуалимов, Миржалол Қосимов, Сардор Жаҳонов, Суҳроб Ярашов.\n“Сурхон”: Асилбек Аманов, Абдуқаҳҳор Ҳожиакбаров, Аюбхон Нўъмонов, Раҳматулло Бердимуродов, Шавкат Саломов (Нажмиддин Нормуродов, 90+2), Абдул Азиз Юсупов (Равшанбек Хурсанов, 78), Аброр Исмоилов, Владимир Бубанья, Ҳусниддин Ғофуров, Аъзам Алиев (Мирзакамол Камолов, 71), Дарко Станоевич.\nЗахира: Сардор Қобулжонов, Азамат Аҳмедов, Убайдулло Холиқулов, Аббосбек Махсталив, Суҳроб Неъматов, Сарвар Солиев.\nОгоҳлантиришлар: Мақсуд Каримов 18, Элгужа Григалашвили 30, Салим Мустафоев 31, Шерали Жўраев 63, Равшанбек Хурсанов 79.\nАндрей МИКЛЯЕВ: - Жуда қийин ўйин бўлди. Савия жиҳатидан бир-бирига анча яқин жамоалар майдонда ўзаро баҳслашишди. Айни пайтдаги ўрнимизни инобатга олганда, 3 очко қўлга киритишимиз жуда ҳам зарур эди. Уч бора рақиб дарвозасини ишғол этдик. Лекин битта гол ўтказиб юбордик. Асосийси – ғалаба қозондик. Натижадан мамнунман.\nЮрий ЛУКИН (“Қизилқум” жамоаси ёрдамчи мураббийи): - “Сурхон” жамоасини қўлга киритилган ҳаққоний ғалаба билан табриклайман. Биз биринчи бўлимни анча бўш ўтказдик. Дастлабки таймдаёқ рақибга имкониятни бой бердик. Учрашув охирида эса бироз омад ҳам етишмади. Қулай имкониятлардан унумли фойдалана олмадик.\nБУХОРО – ДИНАМО 0:0\nДастлабки дақиқаларда самарқандликлар икки бор бурчакдан тўп тепишди, аммо бундан самара чиқмади. 13-дақиқада қарши ҳужумда Иван Нагаев қулай вазиятдан фойдалана олмади. Кейин Достон Ибрагимовнинг кучли зарбаси бироз ноаниқ чиқди.\nЖасур Ўринов шериги Миркомил Лоқаевнинг ажойиб узатмасини голга айлантира олмади. Иккинчи таймда ҳам жамоалар навбати билан ҳужумлар ташкил этишди. Бироқ уринишлар самарасиз якунланаверди. Айрим ҳолларда устун ва тўсин гол бўлишига тўсқинлик қилди. Баъзан эса посбонлар маҳоратларини намойиш этишди. Натижада стадионга ташриф буюрган мухлислар шу куни гол кўришмади. “Бухоро” бу мавсум ўз майдонида яна ғалаба қозона олмади.\n"Бухоро": Хуршид Хўжаев, Иван Фатич, Миржалол Жумаев, Иван Нагаев, Саламат Қутибоев (Акрам Баҳриддинов, 68), Асадбек Собиржонов, Жамолиддин Убайдуллаев (Азамат Исроилов, 53), Беҳруз Шодмонов, Эргаш Исмоилов, Жаҳонгир Абдумўминов (Акобир Тўраев, 85), Достон Ибрагимов.\n"Динамо": Ботирали Эргашев, Миркомил Лоқаев, Ҳакимхон Аламхонов, Жасур Азимов, Қадамбой Нурметов (Амиржон Сафаров, 66), Бобур Қосимов, Сирож Ҳамроев (Дилмурод Каримов, 84), Сардор Эминов (Дамир Темиров, 89), Жасурбек Ўринов, Ихтиёр Тошпўлатов, Шоҳруҳ Абдураҳмонов.\nОгоҳлантиришлар: Иван Фатич 24, Ботирали Эргашев 30, Қадамбой Нурметов 42, Миркомил Лоқаев 54, Иван Нагаев 78.\nДаврон ФАЙЗИЕВ: - “Бухоро” ҳам, “Динамо” ҳам фақат ғалабага интилишди. Жанговар ўйин гувоҳига айландик. Фақат беллашувни безаш учун голлар етишмади, холос. Бухорога 3 очко учун келгандик. Йигитлар майдонда борларини беришди. Асосийси – очко қўлга киритилди. Ҳар бир очко қадрли. Ёмон ҳаракат қилмадик, ҳимояда ётиб олганимиз йўқ. Ҳужумга ўтишга интилдик. Самарқанддан Бухорога келган юзлаб мухлисларимизга раҳмат, уларнинг тинмай қўллаб-қувватлаши туфайли худди ўз уйимизда тўп тепгандек бўлдик.\nМирислом ҲАСАНОВ (“Бухоро” клуби бош мураббий вазифасини бажарувчиси): - Учрашув жуда қийин ўтди. Сабаби икки жамоа ҳам муваффақият қозонишни кўзлаганди. Фикримча, беллашув давомида бизда кўпроқ голли вазиятлар юзага келганди, аммо улардан фойдаланолмадик. Фикримча, икки очко йўқотдик. Йигитларга раҳмат. Дарвоза ишғол қилинмаган бўлса-да, мухлисларга ёқадиган ўйин кўрсатишди. Бахтиёр Ашурматовдан кейин жамоани қабул қилиб олиш қийин кечмади. Йигитлар машғулотларда бор куч ва имкониятларини ишга солиб, меҳнат қилишди. Жамоа бир оилага айланиб, фақат ғалаба учун интилаяпмиз.\nНАВБАҐОР - МЕТАЛЛУРГ 0:0\n“Навбаҳор” Наманганда “Металлург” клубини қабул қилди. Учрашувнинг биринчи бўлимида ҳар икки жамоа дарвозабони ва ҳимоячилари анча фаол ҳаракат қилиб, рақиб ҳужумларини бартараф этишда жонбозлик кўрсатишди. Мезбонлардан Александр Касьян ҳамда Азим Аҳмедов, меҳмонлардан эса Суҳроб Нуруллаев ва Исломбек Исоқжонов имкониятларини кўкка совуришди. Иккинчи таймни Андрей Канчельскис шогирдлари ҳужумкор руҳда ўтказишди. Бироқ ҳавфли вазиятлардан самара чиқаришмади. Жумладан, россиялик ҳужумчи Александр Касьян 2 марта гол уриши мумкин эди. Унинг зарбасидан сўнг тўп устунга тегиб, майдонни тарк этди. Бундан ташқари, Игорь Голбан ва Остон Ўруновнинг зарбалари ноаниқ чиқди. 61-дақиқада Баҳром Абдураҳимов жарима майдони ичида йиқилиб тушди, Учрашув ҳаками Равшан Эрматов ўйинни давом эттириш кераклигини кўрсатди. Сўнгги дақиқада “Металлург” футболчиси Ислом Исоқжоновнинг ўткир бурчак остидан тепган тўпи тўсин тепасидан ўтиб кетди.\n"Навбаҳор": Ўткир Юсупов, Остон Ўрунов, Азим Аҳмедов, Иван Соловьёв (Баҳодир Насимов, 81), Александр Касьян, Обид Жўрбоев, Мирзоҳид Ғофуров, Игорь Голбан, Абдужамол Исроилов, Жаҳонгир Меҳмонов, Аббос Ғуломов (Азиз Ибрагимов, 68).\nЗахира: Дилшод Ҳамроев, Мирзоҳид Маматхонов, Славко Лукич, Шаҳзод Шайманов, Обид Жўрабоев, Ҳожиакбар Юнусов, Ғиёсжон Комилов, Зафар Тўраев.\n"Металлург": Александр Лобанов, Аббос Отахонов, Иброҳим Йўлдошев (Шавкат Муллажонов, 80), Суҳроб Нуруллоев, Исломбек Исоқжонов (Дониёр Усмонов, 90), Баҳром Абдураҳимов, Камолиддин Тожиев, Станислав Андреев, Акбар Исматуллаев, Муҳаммад Исаев (Сергей Тумасян, 70), Баҳодир Пардаев.\nЗахира: Зафар Сафоев, Маҳмуд Қудратуллаев, Худойшукур Сатторов, Шаҳзодбек Ғофурбеков, Одилбек Абдумажитов.\nОгоҳлантиришлар: Баҳром Абдураҳимов 30, Муҳаммад Исаев 41, Мирзоҳид Ғофуров 70, Иброҳим Йўлдошев 74, Баҳодир Насимов 85, Акбар Исматуллаев 90+2, Александр Лобанов 90+4.\nАндрей ШИПИЛОВ: - Ёдингизда бўлса, ўтган мавсумда ҳам жамоамиз Наманганда 0:0 ҳисобида дуранг қайд этганди. “Навбаҳор” жамоасига ажойиб меҳмоннавозлик учун миннатдорчилик билдираман. Улар бизга яхши шароитларни яратиб беришди. Ҳафта давомида шогирдларимни жуда кўп ишқибоз ташриф буюрадиган стадионда тўп тепишга тайёрлашга интилгандим. Биринчи таймда айтарли хавфли вазиятлар юзага келгани йўқ. Тўпни назорат қилишга уриндик. Танаффусдан сўнг эса “Навбаҳор” узун паслар ва тўп узатмалар орқали ўйнашга уринди. Баҳс охирида бизда 2 та яхши вазията юзага келди. Лекин улардан наф чиқмади. Якунда қайд этилган натижа адолатли бўлди.\nАндрей КАНЧЕЛЬСКИС: - Учрашув бироз асабий руҳда кечди. Агар биринчи бўлиб рақиб дарвозасини ишғол этганимизда, ғалаба қозонардик. Футболни раққосалар ўйнамайди. Ҳар бир вазиятда йиқилиб, майдонда ётиб олинишини асло оқламайман. Бу темпни туширади ва ўйин жозибасини бутунлай йўқотади. Бугун тез ёрдам вакиллари кўмаклашадиган вазият умуман бўлгани йўқ. Лекин кўплаб ҳолатларда футболчилар майдонга чўзилиб ётиб олишди. Ғалаба қозонмадик – ўзимиз айбдормиз. 2 очко йўқотдик. Лекин меҳмонлар каби ўйин намойиш этмаганликлари учун шогирдларимдан мамнунман. Шу боисдан ҳам уларни ҳурмат қиламан.\nАГМК – СЎҒДИЁНА 0:2\nУчрашув бошланиши арафасида Ўзбекистон миллий чемпионатларидаги ўйинлари сони 400 тадан ошган 15-футболчига айланган АГМК клуби аъзоси Жасур Ҳасановга махсус футболка топширилди. Миржалол Қосимовнинг Олмалиқда “кетмони учмаяпти”. АГМК ушбу мутахассис билан умуман кутилмаган натижалар қайд этишдан чарчамаяпти. Афтидан жамоа ва мураббийнинг қарашлари тўғри келмаётгандек. Очиғини айтганда, ҳеч ким клуб нима учун бундай оғир аҳволга тушиб қолганини билмаяпти. Таркибни Қосимовнинг ўзи танлаган ва ишонч билдирган ўйинчиларини олиб келган. Бироқ мутахассиснинг гапларига кўра жамоада етакчи йўқ экан. Жиззахликлар беллашувда тезкор гол уришди. Шаҳбоз Жўрабеков рақиб жарима майдони ичидан чап оёғи билан дарвозани ишғол қилди. 14-дақиқада мезбонларда вазиятни ўнглашлари учун қулай имконият ҳосил бўлди. Санъат Шихов рақиб жарима майдони ичида йиқитилгани учун пенальти белгиланди. Дилшод Жўраевнинг уринишини Милан Митрович бартараф этди ва ҳисоб ўзгармай қолди. Кейинроқ Санъат Шихов кучли зарб билан тепган тўп тўсинга тегиб майдон ташқарисига чиқиб кетди.\nУчрашув охирида "Сўғдиёна" иккинчи голни урди. Ўнг қанотдан Сирож Мелиев узатган тўпни Кахи Махарадзе дарвозага йўллади.\nГоллар: Шаҳбоз Жўрабеков 4, Кахи Махарадзе 88.\nГол урилмаган пенальти: Дилшод Жўраев 14 (АГМК).\nАГМК: Низомиддин Зиёвутдинов, Дилшод Жўраев, Санъат Шихов (Жасурбек Ҳакимов, 64), Зафар Полвонов, Жасур Ҳасанов, Мирғиёс Сулаймонов (Муроджон Тошматов, 71), Акмал Шораҳмедов, Сайдулло Раҳматов, Сардор Раҳмонов, Бобурбек Юлдашев, Камрон Сайдазимов (Шаҳзодбек Нурматов, 84).\nЗахира: Суҳроб Султонов, Миржамол Қосимов, Шоҳназар Норбеков, Ғулом Ҳайдар Ғуломов, Миролюб Костич, Шерзод Файзиев.\n"Сўғдиёна": Милан Митрович, Искандар Шойқулов, Элёр Орифов, Кахи Махарадзе, Санжар Рашидов (Жамшид Болтабоев, 70), Ойбек Нурматов (Сирож Мелиев, 50), Шоҳруз Норхонов, Шерзод Шакиров, Даниэль Насриддинов (Саҳоб Рашидов, 79), Никола Милинкович, Шахбоз Жўрабеков.\nЗахира: Ширинбой Абдуллаев, Нуриддин Ҳасанов, Иззатилла Абдуллаев, Мурод Ражабов, Давронбек Умиров, Диан Талхатов.\nОгоҳлантиришлар: Ойбек Нурматов 41, Жамшид Болтабоев 84, Никола Милинкович 87, Жасурбек Ҳакимов 88.\nУлуғбек БАҚОЕВ: - Мусобақа жадвалида яқин эдик ва бугунги баҳс шу сабабдан ҳам анча қийин ўтишини билардик. Учрашув ўйлаганимдек кечди. Тезкор гол киритганимиз фойда берди. Йигитлар бутун баҳс давомида тартибли ўйин кўрсатишга интилишди ва буни уддалашди. Якунда рақиб дарвозасига иккинчи голни ҳам киритдик.\nМиржалол ҚОСИМОВ: - Кеча нишонланган металлурглар куни муносабати билан жамоамиз ишқибозларини хушнуд этиш мақсадида эдик. Афсуски, натижа ижобий бўлмади. Бугун икки хил таймлар гувоҳига айландик. Биринчи бўлимда ҳаракатларимиз ўхшамади. Пенальтидан ҳам унумли фойдаланмадик. Танаффусдан кейин эса ўйиннинг боришини ўзгартира олмадик. Жамоамизга бугун характер етишмади.\nNavbahor champion 2019\nKeyingi oʻyinlarda, Navbahor ga omad !!!


Нобел совриндори рус ПЕН-марказини тарк этди - BBC O'zbek\nImage caption Алексиевич Рус Пен-марказини ҳукуматга хайрихоҳликда айблади\nБеларуслик ёзувчи, адабиёт учун Нобел мукофоти совриндори Светлана Алексиевич Рус ПЕН-маркази аъзолигидан чиқиб кетди. Адиба бу қарорини марказ аъзолигидан журналист Сергей Пархоменконинг чиқарилгани ва украиналик режиссёр Олег Сенцовга ёрдам берилмагани билан изоҳлади.\nРус ПЕН-маркази совет давридан қолган Ёзувчилар уюшмасидан фарқ қилиб, инсон ҳуқуқлари учун курашиш мақсадида қурилган. Аммо, охирги вақтда марказда бўлиниш юзага келиб, раҳбарият Путинпарастликда айбланяпти.\n"Наша Нива" нашрига берган интервьюсида Алексиевич Рус Пен-марказини ҳукуматга хайрихоҳликда айблади.\n"Гап шундаки, ПЕН асосчиларининг барча ғоялари оёқости бўляпти. Мана қамоқ жазосини ўтаётган Сенцов ишига қаранг.. ПЕН баён қилишича, кимнидир ҳимоя қилиш ёзувчиларнинг иши эмас экан, ёзувчиларнинг иши жимгина ўтириб ёзиш экан, яъни ҳукумат этикларини ялаш экан", - деди ёзувчи.\n"Бунга ўхшаш ҳолат - ёзувчилар, ёзувчи ташкилотларнинг шунчалар қўрқоқлик билан йўл тутиши Сталин даврларида ҳам бўлган. Лекин, Путин бир кун кетади, бу варақ эса ПЕНнинг тарихида қолади", - дея қўшимча қилди у.\nРежиссёр Олег Сенцов 2014 йил баҳорида Қримнинг Россия таркибига қўшиб олиниши ортидан Қримда қўлга олиниб, террорчиликда айбланган ва 2015 йилда 20 йиллик қамоқ жазосига ҳукм этилган.


Сочингизни юваётганда мазкур қоидага амал қилишга одатланинг. Соч ювишда сув ҳарорати 35/45 даража оралиғида бўлиши лозим. Сочлар қанча ёғли бўлса, сув ҳарорати шунча паст бўлиши керак. Сочингиз жилвакор бўлиши учун уларни ювиб бўлгач,1 литр сувга 1 чой қошиқ сирка ёки лимон кислотаси қўшилган сувда чайинг. Ўта қайзғоқланган, шунингдек тез тўкилувчи сочларга даво сифатида янги карам шарбати бошга едирилиб суртилади. Бундай ҳолатда дарров учи томондан кесиш керак.\nГуллаганда ўсиши ҳам бироз секинлашади ва нурсиз бўлиб қолади. Сочларингиз гўзал бўлишини истасанггиз тановул қилаётган маҳсулотларингизга аҳамиятли бўлинг. Сиз дуккакли маҳсулотлар, олма, олхўри, салат барглари, селдерей, қорағат (смородина), лавлаги, бақлажонларни тановул қилсангиз, сочингиз узаяди ва гўзаллашади.


ОАВ: АҚШ Мўсулдаги амалиёт доирасида Раққани тўсиб қўяди\n11:43 / 01.11.2016\nИШИДга қарши АҚШ етакчилигидаги халқаро коалиция Мўсулдаги амалиётлари доирасида Суриянинг Раққа шаҳрини тўсиб қўйишни режалаштираяпти. Шу билан ироқлик жангариларнинг Суриядаги гумашталаридан ёрдам олишига йўл қўйилмайди, деб ёзмоқда "Известия" газетаси "Тебранмас қатъият" амалиёти қўмондонлигига таянган ҳолда.\nАввалроқ, АҚШ мудофаа вазири Эштон Картер коалиция бир неча ҳафтадан сўнг, ИШИДнинг Суриядаги пойтахтини озод қилиш амалиётини бошлашини билдирган эди. Раққага ҳужум сўнгги вақтларда ИШИДга қарши кенг қамровли махсус амалиётнинг иккинчи йирик босқичи бўлади. Октябрь ойи ўртасида Ироқ хавфсизлик кучлари АҚШ ва бошқа иттифоқчилар ёрдамида Мўсулни жангарилардан озод қилишга киришганди.\nАҚШ давлат котиби ўринбосари Энтони Блинкеннинг сўзларига кўра, айни вақтда Мўсулда 5-6 минг жангари мавжуд, бироқ Ироқ қўшинлари тез ва кескин ҳаракат қилмоқда.\n31 октябрь куни Туркия бош вазири ўринбосари Нўъмон Куртулмуш Раққани ИШИДдан озод қилиш амалиётини Туркия армиясининг Сурия шимолидаги "Фрот қалқони" ҳарбий амалиёти якунлангач ва Мўсул жангарилардан тозалангач, ўтказиш лозим, деган фикрни билдирган эди.\n"Тебранмас қатъият" амалиёти штабида маълум қилишларича, Раққада ғарбпараст коалиция ва суриялик иттифоқчилар иштирокида амалиёт ўтказилмоқда. Бундан кўзланган мақсад, "ўзларини халифалик деб эълон қилган ташкилот пойтахтини Ироқдаги бош қўрғони — Мўсулдан ажратиб қўйишдир".\nАҚШ Ироқ ИШИД Сурия коалиция


Баҳодир Жалолов кейинги ҳафтада навбатдаги жангини ўтказади\n16 Июл 2019 1074\nПрофессионал бокснинг ўта оғир (+90,7 кг) вазн тоифасида рингга чиқаётган ҳамюртимиз Баҳодир Жалолов июль ойида ўзининг навбатдаги жангини ўтказади, деб хабар тарқатди GoSport.uz интернет-нашри.\nМаълум қилинишича, Жалолов 24 июль куни Россия пойтахти Москва шаҳрида бўлиб ўтадиган бокс оқшомида рингга кўтарилади. Ҳозирча унга ким рақиблик қилиши маълум эмас. Спортчи тез кунда бу борада ҳам маълумот беришини айтган.\nЭслатиб ўтамиз, Баҳодир Жалолов бунга қадар, сўнгги марта жорий йилнинг 10 апрель куни АҚШда Брендан Барреттга қарши жангда ғалаба қозониб, Шимолий Америка бокс федерацияси — NABFнинг иккинчи даражали камари (NABF Junior) чемпионлик камарини қўлга киритганди.\nКейинроқ у ҳаваскор боксчилар ўртасидаги Осиё чемпионатида иштирок этиб, кетма-кет иккинчи марта мазкур мусобақа олтин медалига эга чиққан.\n3 Мая 2020 3035\n6 Мая 2020 2536\n1 Мая 2020 2370\n14 Мая 2020 1350\n15 Мая 2020 1258\n1 Мая 2020 1217\n5 Мая 2020 1173


Ўзбекистонда туризм: Нима қилмоқ керак? - BBC O'zbek\nImage caption Шаҳрисабз, Жаҳонгир мақбараси\nЎзбекистон президенти Шавкат Мирзиёев томонидан туризмни жадал ривожлантириш тўғрисидаги фармон бу соҳада жиддий ўзгаришлар бўлишига умид уйғотади.\nАммо айрим кузатувчиларга кўра, шу вақтгача сайёҳлик соҳасини ривожлантириш борасида қабул қилинган ўнлаб қарорлар кутилган натижани бермаган.\nШу йилнинг 2 декабр куни чиқарилган Президент фармонига кўра, 27 хориж давлати фуқароларига ҳозиргача амалда бўлган кириш виза тартиби бир томонлама бекор қилинади.\nАйни давлатлардан сайёҳлар Ўзбекистонга келиши учун онлайн ҳужжат тўлдириши ва бир ойлик сафар учун белгиланган 50 АҚШ доллари миқдорида тўлов жорий этилади.\nХорижлик ва Ўзбекистон фуқароларига аэропортларда айри-айри назорат ўтиш нуқталари ташкил қилинади.\nТуризм бизнеси билан шуғулланувчи операторлардан мажбурий валюта тўлови олиб ташланади.\nМеҳмонхоналар эса хорижлик меҳмонлардан тушган валютанинг 25 фоизини давлатга сотади.\nЯнги фармонга кўра, "Ўзбектуризм" миллий компанияси тугатилади ва ўрнига ташкил топаётган Туризмни ривожлантириш қўмитасининг ваколатлари оширилади.\nЭнди туризм билан шуғулланувчиларга шаҳодатномалар ушбу ташкилот томонидан берилади.\nТуристик фирмалар ва йўлбошловчилар сайёҳлар томонидан Ўзбекистонда содир этилган жиноятлар учун жавобгарликка тортилмайди.\nImage caption Сайёҳлар\nЎзбекистонда туризм соҳасини ривожлантириш бўйича бунгача ҳам Вазирлар маҳкамаси, Олий мажлис қонунчилик палатасининг қарор ва Президентнинг ўнлаб фармонлари чиққан.\nЎнлаб мамлакатлар билан туризм соҳасида ҳамкорлик тўғрисида келишувлар имзоланган.\nБир неча вилоят учун туризм соҳасини ривожлантириш бўйича алоҳида дастур ишлаб чиқилган.\nЭътиборли томони, Туризм соҳаси бўйича президент Ислом Каримов энг сўнгги бор 1999 йилда фармон чиқарган.\nУндан сўнг қабул қилинган барча қарорлар Вазирлар Маҳкамаси ёда Олий мажлисга тегишли.\nШавкат Мирзиёев президент лавозимига киришганидан кейин ушбу соҳа назоратини яна президент ўз тасарруфига олиши керак, деган тўхтамга келганга ўхшайди.\nМутахассислар кўплаб қарорларга қарамасдан Ўзбекистонда сайёҳлик бизнеси кўнгилдагидек ривожламаётганини айтишади.\nСайёҳлик мўмай даромад манбаи бўладими?\nImage caption Сайёҳлар Шаҳрисабзда\nФаолияти тугатилган "Ўзбектуризм" миллий компанияси раиси Фаррух Ризаев 2013 йил Олий Мажлис Қонунчилик палатасида сўзлаган нутқида туризмдан тушган даромад мамлакат ялпи ички маҳсулоти билан солиштирганда жуда камлигини айтган.\n"2012 йилнинг биринчи ярим йиллигида Ўзбекистонда туризмдан тушган даромад ЯИМга нисбатан 1,5%дан ошмади, ваҳоланки бошқа мамлакатларда ушбу кўрсаткич ЯИМнинг 10 дан 45 фоизгачасини ташкил этади. Айни чоғда туристлар оқимининг асосий қисми мамлакатимизнинг бош туристик марказлари — Самарқанд, Бухоро ва Хива шаҳарларига тўғри келмоқда. Аммо, мамлакатимизнинг бир қатор истиқболли минтақалари инфратузилмасини тизимли ривожлантиришга етарлича эътибор қаратилмаган", деган Фаррух Ризаев.\nМутахассисларга кўра, Ўзбекистоннинг туризм соҳасидан оладиган даромади йилига ўртача 180 миллион АҚШ долларини ташкил қилади.\nРасмийлар ушбу соҳанинг режадагидек ривожланмаётганига "Туризм тўғрисидаги" қонуннинг талабларга жавоб бермаслигини рўкач қилишган.\n"1999 йилда қабул қилинган «Туризм тўғрисида»ги Ўзбекистон Республикаси Қонуни қоидаларни янада такомиллаштириши талаб қилинади. Ҳозирги вақтда туристик фаолият талай миқдордаги ҳавола қилувчи нормаларни ўз ичига олган мазкур Қонундан ташқари тизимлаштириш ва кодификация қилиш талаб этиладиган 30 дан зиёд қонуности норматив-ҳуқуқий ҳужжат билан тартибга солинмоқда", деган фаолияти тугатилган "Ўзбектуризм" раиси Фаррух Ризаев.\nҚонунга ўзгартиришлар киритиш кераклиги Олий Мажлис томонидан 2013 йилда чиқарилган қарорда айтиб ўтилган бўлса-да, бажарилмаган.\nКузатувчилар Ўзбекистонда туризм соҳасининг ривожланмаётгани сабабини мамлакатнинг ёпиқлиги ва ҳуқуқ-тартибот органларига керагидан ортиқ ваколат берилгани билан изоҳлашади.\nУларга кўра, сайёҳларга енгиллик яратиш тўғрисида бундан олдинги фармон ва қарорларда ҳам кўп айтилган, бироқ амалда бунинг тескариси бўлган.\nФармоннинг фармондан фарқи борми?\nЎзбекистон Республикаси президенти Ислом Каримов томонидан 1995 йилнинг 3 июн кун чиқарилган "Буюк ипак йўлини қайта тиклашда ўзбекистон республикасининг иштирокини авж олдириш ва республикада халқаро туризмни ривожлантириш борасидаги чора-тадбирлар тўғрисида"ги фармонда ҳам хорижлик сайёҳлар учун соддалаштирилган тартибда чегарадан ўтиш жорий қилиш ҳақида айтилган.\nТранзит сайёҳлар учун махсус божхона хоналари такил қилиш қайд этилган.\nХудди шу каби талабларни сўнгги бор 2016 йилнинг 2 декабрида Шавкат Мирзиёев томонидан чиқарилган фармонда ҳам кўриш мумкин.\nБироқ хорижлик сайёҳлар бошқалар билан биргаликда Ўзбекистон халқаро аэропорти ва темир йўл чегара ўтиш нуқталарида бир хил ноқулайликларга дуч келишади.\nМамлакат пойтахти Тошкентдаги ҳаво қўналғаси дунёдаги энг ёмон аэропортлари рўйхатида бир неча йилдан бери тушмай келади.\nЎзбек божхоначиларининг ҳаддан ташқари синчковлиги ва ҳар бир чет эллик фуқарога потенциал жиноятчи ёда террорист сифатида қараши кўп бора танқид қилинган.\nСайёҳларни экстремизмни тарғиб қилишда айблаш ҳолатлари бўлгани учун кўплаб сайёҳлар Ўзбекистонга бормасликни афзал билиши айтилади.\n2012 йили ҳамроҳи билан Ўзбекистоннинг тарихий шаҳарларини кўришга борган Қозоғистон фуқароси Ермек Космагамбетов Қозоғистонга қайтар чоғида ўзбек чегарачилари томонидан ноутбуки текширилади.\nСайёҳнинг компютеридан диний ўгитлар аксланган видеолар топган чегарачилар Ермекни қўлга олишади.\nЕрмек Космагамбетов "эктремизм, сепаратизм ва терроризм тарғиб қилувчи материаллар контрабандаси" айби билан 5 йиллик қамоқ жазосига ҳукм қилинган.\nЖанубий Кореядан транзит орқали Қозоғистонга учаётган қозоғистонлик Воҳиджон Ниёзов билан ҳам худди шу каби ҳолат рўй берган.\nДиндор Воҳиджон Ниёзов ўзбек чагарачиларининг эътиборини унинг соқоли тортган бўлиши кераклигини айтган.\n2016 йилнинг 23 июлидан яқинларининг хабарисиз Тошкент халқаро аэропортида ушланган Воҳиджонни ҳам "эктремизм, сепаратизм ва терроризм тарғиб қилувчи материаллар контрабандаси" билан гумон қилишган.\nВоҳиджон Ниёзов Тошкент ҳибсхонасида 4 ой ўтиргач, 12 октябрда қабул қилинган амнистия туфайли озодликка чиқди.\nКузатувчиларга кўра, божхона, чегара ва ички ишлар ходимларининг аксар ҳолатларда асоссиз, баъзида эса таъмагирлик йўлида иш тутишлари тубдан йўқ қилинмагунига қадар, қарор ва фармонлар Ўзбекистонда туризмнинг ҳақиқатдан ҳам ривожланиб кетишига сабаб бўлолмайди.


Россельхознадзор Фарғона вилоятидан қуритилган мева олиб киришга рухсат берди\n17:29 30.12.2020 (Янгиланган 17:32 30.12.2020)\nТегишли чеклов декабрь ойида келтирилган қуритилган ўрик партиясида капр қўнғизи аниқлангани туфайли киритилган эди.\nТОШКЕНТ, 30 дек — Sputnik. Россельхознадзор 1 январдан Ўзбекистоннинг Фарғона вилоятидан қуритилган меваларни олиб киришга қўйилган чекловларни бекор қилади. Бу ҳақда идора матбуот хизмати хабар қилмоқда.\n“Россельхознадзор 2021 йил 1 январидан бошлаб Россияга Ўзбекистон Республикасининг Фарғона вилоятидан қуритилган меваларни олиб киришга рухсат беради. Хизматнинг қарори Ўзбекистон Вазирлар Маҳкамаси ҳузуридаги Ўсимликлар карантини давлат инспекцияси билан музокаралар натижалари ва Ўзбекистон томонининг берган кафолатларига асосланган”, - дейилган хабарда.\nРоссельхознадзор Ўзбекистоннинг яна 34 та корхонасидан помидор олиб киришга рухсат берди\nТаъкидланишича, энди қуритилган мевалар фитосанитария сертификатларида ишлаб чиқарувчининг номи ва унинг манзили мажбурий кўрсатилиши билан амалга оширилади.\nБундан ташқари, Ўзбекистоннинг Фарғона вилоятидан олиб келинаётган қуритилган меванинг ҳар бир партиясига олдиндан электрон хабарнома ва маҳсулотнинг фитосанитария хавфсизлигини тасдиқловчи лаборатория баённомалар илова қилинади.\nкапр қўнғизи, Фарғона вилояти, Россельхознадзор


“Ўзбек модели”: Каримов депутатлари « Ўзбекистон Халқ Ҳаракати\n“Ўзбек модели”: Каримов депутатлари\n06 September 2014 - 12:58\nКаримов ҳокимиятини мустаҳкалаб олганидан сўнг, Ўзбекистонни чин маънодаги демократик ва ҳуқуқий бир давлатга айлантириш учун ҳеч бир хавф-хатардан, қийинчиликлар ва азоб-уқубатлардан чекинмайдиган мухолифатни – ватан фидойилари – миллий озодлик ҳаракати фаолларини мамлакатдан қувғин қилди. Уларни ҳар хил усуллар билан зимдан йўқоттирди, қамоқхоналарга ташлаттирди.\nЎлкада исломнинг гуллаб-яшнаб ривожланиб кетмаслиги учун мухолифатнинг ортидан мусулмонларга куракда турмайдиган айбларни тўнкаб, динга хуруж бошлади. Кейин эса, фуқароларнинг ҳақ-ҳуқулари гарови – жамиятнинг тараққиёти омили бўлган қонунлар тизимини ахталаштириш учун енг шимариб ишга киришди.\nПарламент ниқоби остида шакллантирилган Каримовнинг жонли тимсоли бўлган Олий Мажлис, 23 йилдан буён бу жабҳада жонбозлик кўрсатиб келяпди. Ўзларини халқ ноиблари деб ҳисоблайдиган – аслида, ҳар биттаси сайланмасидан олдин Каримовнинг қатъий кўригидан ўтказилган депутатлар, соғлом қонунларни майиб ва мажруҳ – хунасаю нармода қилиб, халқига ва ватанига хиёнат қилганлари учун бугунги кунда яхши турмуш шароитларига, халқ бир бурда нонга зор бўлиб яшаётган бир замонда, тўкин-сочин ҳаётга эга бўлдилар.\nУлар “ҳа” ёки “йўқ” деган икки оғиз сўзлари ва Каримовнинг содиқ итига айланганлари учун ўзларининг орзуидаги нарсаларга эришган бўлсалар, эришгандирлар. Аммо, улар бутун дунё мамлакатларининг сара қонунларидан ўғирлаб, “Ўзбек модели”га мослаб қабул қилаётган ҳужжатлардан президент Каримовнинг хоҳиш-иродасидан ташқари тирноқча ҳам нарса топишнинг имкони йўқлигини, барчасидан унинг мужмаллиги ва яроқсизлиги уфуриб туришини, кўзгуда ўзларининг аксини кўрганлари каби яққол кўриб турадилар.\nҚабул қилинган барча қонунлар замирида ёлғон ётганлиги ва иккиюзламачиклар урчигани, риёкорлик ва мунофиқликлар яширингани каби уларда президентнинг оғмачи феъл-атвори ҳамиша ўзини намоён этади. Уларга тақдирини ишониб топширган фуқароларнинг охир-оқибат, уйлари куяди. Бир умр топганлари селга оқиб, ўзларини Тоштурманинг ертўласида кўрадилар. Мис қўшилган олтиннинг ҳеч қачон соф олтиннинг ўрнини босолмаслигини, депутатлар ҳам халқдан кўра ёмон англамайдилар. Аммо, уларни бу нарса зиғирча хавотирга солмайди. Уларни тўкин-сочин ҳаёт, ҳаром-ҳалолдан йиғиладиган бойликлар қизиқтиради холос.\nУлар нафс бандаси бўлганлиги учун ҳам руҳиятларига балчиқ каби ёпишиб олган қуллик психологияси уларни Каримовга муте қилиб, халқнинг олдида қадр-қимматларини бир чақага қиммат этиб қўйди. Улар шу учун ҳам халқнинг тузини еб, тузлиғига тупиришдан уялмайдилар. Чунки, ори билан номусидан мосуво кимсанинг нафсини деб, ҳар балони ейишидан қайтмаслигини, барчамиз яхши биламиз.\nКаримовнинг иккинчи қаноти бўлишга ўлиб-тирилиб тиришадиган Сенат ва Сенат аъзоларининг ҳам депутатлардан ортиқ жойлари йўқ. Фарқи, улар матбуот ва шунга ўхшаш минбарлардан ўзларининг президентга содиқликларини кўрсатиш учун ўн йиллаб тер тўкиб, аввалида унинг назарига тушганлар. Депутатлар сингари ҳар хил ташкилотларнинг тавсияси билан президент ишончига нойил бўлмасдан, шахсий ташаббуслари сабаб, тўғридан-тўғри унга ўзларининг садоқатини – унинг давлат бошида туриши учун ҳар қандай пасткашликлардан қайтмасликларини намойиш эта олганлар…


18:07 / 25.08.2015\nUzReport TV телеканали УЕФА Чемпионлар Лигаси ўйинларини Ўзбекистон ҳудудида трансляция қилиш ҳуқуқлари пакетини сотиб олди. Бу ҳақда UzReport ахборот агентлиги хабар тарқатди.\nМанбанинг ёзишича, мазкур пакет бепул телевидение, интернет ва мобил алоқа воситалари орқали ўйинларни транляция қилиш, «Highlights», «Magazines» дастурларини эфирга узатиш ҳуқуқларини ўз ичига олади.\n2015/2016-йилги мавсум гуруҳ босқичи ўйинларидан бошлаб тўғридан-тўғри трансляция қилинади. Ҳозирда телеканалда ўйинларни шарҳлаб бориш учун шарҳловчиларни саралаб олиш ва тўғридан-тўғри эфирни амалга ошириш учун талаб этиладиган техник ускуналарни ўрнатиш ишлари амалга оширилмоқда. УЕФА Чемпионлар лигасининг 2015/2016 йилги мавсум гуруҳ босқичига қуръа ташлаш маросими 27 август куни Монакода бўлиб ўтади. Гуруҳ босқичининг дастлабки ўйинлари ва уларнинг UzReport TV орқали тўғридан-тўғри трансляцияси эса 15 сентябрдан бошланади.


Qalampir.uz - Туркиялик киноижодкорлар Тошкентга келиши кутилмоқда\n14:48, 21.09.2017 Кино\nТуркия элчихонасининг туризм масалалари бўйича маслаҳатчиси жаноб Жесим Челеби Тошкентга ташриф буюрди.\nШу йилнинг ноябрь ойида Тошкент шаҳрида ўзбек-турк кинофестивали ўтказилади. Мазкур фестивалга туркиялик киноусталари ҳам таклиф этилиши мумкин. Буни Туркия элчихонасининг туризм масалалари бўйича маслаҳатчиси жаноб Жесим Челеби таклиф қилди.\nЖаноб Жесим Челеби бугун, 21 сентябрь куни “Ўзбеккино” миллий агентлиги бош директори Фурқат Зокиров билан учрашув ўтказди. Бу ҳақда миллий агентликнинг Ахборот хизмати хабар бермоқда.\nБундан уч кун аввал, яъни 18 сентябрь куни Фурқат Зокиров Туркия Республикаси Бош вазири маслаҳатчиси, БМТнинг Альянс цивилизацияси масалалари бўйича Туркия миллий мувофиқлаштирувчи кенгаши раиси Бакир Карлиг бошчилигидаги делегацияни қабул қилган эди. Ўшанда ўзбек ва турк киноусталари ҳамкорлигида фильмлар суратга олишни йўлга қўйиш таклифи кўриб чиқилган эди.\n“Ўзбеккино” миллий агентлигида ўтган бу галги учрашув давомида Туркия элчихонасининг туризм масалалари бўйича маслаҳатчиси жаноб Жесим Челеби ноябрь ойида ўтадиган ўзбек-турк кинофестивалини ташкил этиш ҳамда тадбирга туркиялик киноусталарни таклиф этиш ғоясини илгари сурди.\n“Ўзбеккино” миллий агентлиги директори Фурқат Зокиров ҳозирда шу каби кўплаб таклиф кўриб чиқилаётганлигини ва бу борада ҳамкорлик қилишга тайёр эканлигини билдирди.\nДемак, ноябрь ойида Тошкентга турк кино ижодкорлари ташриф буюриш эҳтимоли катта. Биз эса кузатишда давом этамиз.\nТеглар:Туркия Кино Ўзбеккино миллий агентлиги\nБош вазир Шайхонтоҳур туманига борди\nТуркия Хошхожийнинг жасадини қидиряпти\n09:38, 19.10.2018 3 063\n70 ёшли отахон университет талабаси бўлди\n20:05, 17.10.2018 3 506\nПомпео йўқолган журналист масаласини Эрдўған билан муҳокама қилди\n18:36, 17.10.2018 1 502\n18:18, 17.10.2018 8 871\nЎзбекистонлик режиссёр 73 йиллик кино учун халқаро мукофотга сазовор бўлди\n18:29, 16.10.2018 5 492


Аёл-қизлар учун илк ITWomenUz танлови ўтказилмоқда\n12:58 / 23.11.2019\nЎзбекистонда илк бор ўтказилаётган ITWomenUz лойиҳаси доирасидаги танловга старт берилди.\nЖорий йилнинг 22 ноябрь куни ITWomenUz лойиҳасининг якунловчи танлов босқичи бошланди. Бунда 30дан зиёд гуруҳларга бирлашган хотин-қизлар IT маҳсулот яратиш бўйича беллашади.\nITWomenUz лойиҳаси аёл-қизларни ахборот технологиялари соҳасидаги фаоллигини оширишга қаратилган бўлиб, “Беш муҳим ташаббус” дастурининг учинчиси ─ хотин-қизларни иш билан таъминлаш ташаббуси ижроси доирасида ташкил этилган. 19 август куни старт олган лойиҳа уч босқичда амал қилди.\nЛойиҳада иштирок учун ариза топширган 160дан зиёд хотин-қизлар бир ҳафта давомида ўқув-амалий машғулотларда мобиль иловалар яратиш, веб-сайт тайёрлаш, компьютер графикаси, дизайн, дастурий маҳсулотлар ишлаб чиқиш бўйича ўқитилди. Сўнгра ўз билимларини амалда қўллашлари учун уч ҳафта давомида амалиётга жалб қилинди.\nЛойиҳанинг иккинчи босқичида иштирокчилар гуруҳларга бириктирилиб, менторлар бошчилигида IT маҳсулот ишлаб чиқиш, IT лойиҳа яратиш билан шуғулланишди. Энг муваффақиятли ишлар лойиҳанинг учинчи босқичи ─ танлов учун саралаб олинди.\nЛойиҳанинг якунловчи босқичига ўтган иштирокчилар “Энг яхши мобиль илова”, “Энг яхши веб-сайт”, “Энг яхши дастурий маҳсулот”, “Энг яхши электрон плакат” номинациялари бўйича танловда иштирок этади.\nТанловни очиб берган бош вазир ўринбосари, Хотин-қизлар қўмитаси раиси Эльмира Боситхонова аёл-қизларни IT соҳасига жалб қилиш уларнинг ижтимоий-сиёсий фаоллигини оширишда муҳимлигини таъкидлади.\n“Бу лойиҳани амалга ошириш орқали тезгина натижага эришамиз, ахборот соҳасида ишлайдиган аёлларнинг сони ўсиб кетади, деб ўйлагандик. Аммо кўрдикки, бу жуда мураккаб жараён. Илм икки-уч кунда бўлиб қолмайди, унинг ўз мураккабликлари бор. Аёл-қизларга IT соҳасининг паст-баландини тушунтириш учун анча тер тўкилди. Хотин-қизлар ахборот технологиялари соҳасида кўникмаларга эга бўлиш орқали жамиятда фаолликка эришишлари, оила учун қўшимча даромад келтиришлари, ишлаётган ташкилотларининг ривожланишига ҳисса қўшишлари мумкин”, ─ дейди Эльмира Боситхонова.\nТанловда Ўзбекистонга ташриф буюрган туристлар учун қўлланма веб-сайт, барча вазирликлар ҳақидаги маълумотни жамловчи мобил илова, ис газидан заҳарланишга йўл қўймайдиган детектор дастур, уй шароитида фитнес билан шуғулланиш имконини берувчи мобил илова каби IT маҳсулотлари тақдим этилган.\nХотин-қизлар қўмитаси маълумотларига кўра, ҳозирги кунда Ўзбекистонда 28 минг 323 нафар дастурчи фаолият юритаётган бўлиб, уларнинг 8 минг 383 нафарини (29,5) фоизи хотин-қизлар ташкил этади.\nITWomenUz лойиҳаси иштирокчилари орасидаги танлов ғолиблари 4 декабрь куни тантанали равишда тақдирланади.


Қўчқор Норқобил. Бир сават қизил атиргул (бадиа) | www.ziyouz.uz\nБош саҳифа Ўзбек насри онлайн антологиясиҚўчқор Норқобил (1968)Қўчқор Норқобил. Бир сават қизил атиргул (бадиа)\nАссалому алайкум, Низом ака!\nФеъл-атворингизга ярашиқ чўрткесарлик билан, эҳтимол, шундай дейишингиз мумкин: “Бу… ғалати бола экан. Газета орқали мактуб йўлламай, гапини ўзимга айтиб қўя қолса бўлмасмиди?”.\nЮзма-юз келганда кўп нарсаларни гаплашиб бўлмайди-да, ака. Айниқса, адабиёт ҳақида. Айниқса, қаршингдаги инсоннинг маҳоратига тан берсанг, уни яхши кўрсанг, ҳавас қилсанг. Бундай ҳолатда нимани ҳам гапиришинг мумкин. Низом ака, “камтар”лигинг замирида манманлигинг ётибди, деган шубҳага борманг. Юрагимдан чиқариб айтаяпман бу гапни.\nЭнди, ижозат этсангиз, Сиз билан бир йилда бир-икки бор учрашганимизда қисқа-юлуқ суҳбатларимиз чоғида айтолмаган гапларимни қоғозга туширсам. Баъзида дилдагини тилга чиқара олмасам, шундай, қоғоз-қалам ҳамроҳим бўлади.\nМенинг яхши кўрган ёзувчиларим кўп. Уларнинг китобларини баҳолиқудрат мутолаа қилдим, ўқияпман. Имконим даражасида тушундим, англашга ҳаракат қилаяпман. Назаримда, ҳар бир китобхоннинг (эҳтимол, ёзувчининг ҳам) доимо ёнида олиб юрадиган, сафар халтасидан туширмай ардоқлайдиган, такрор-такрор ўқийдиган, маълум вақт ўтиб хумори тутиб тағин қўлга оладиган китоблари бўлади. Бу ҳар бир инсоннинг феъл-атвори, дунёқараши, ҳаётга муносабати билан боғлиқ одати.\nКамина Борхес, Хемингуэй, Тургенев, Ремарк, Думбадзе сингари қалбимни забт этган ёзувчиларнинг дурдона асарларини ҳамиша ўзим билан бирга олиб юраман. Сафарда, дам олишда, уйда улар ҳамроҳим. Борхеснинг оғу аралаш ҳаёт шароби мавжларидан титраган инсон қалби туғёнларини моҳирона тасвирлаш санъати, Хемингуэйнинг зимистонлик ичра пориллаб, порлаб турган муҳаббат атиргулини кўрсата билиши, ҳодисотни эса шунчаки суҳбатдек туюлган диологлар замирига чўктириб юбориши, Тургенев китоблари саҳифасидан бепоён рус далалари, ёввойи ўт-ўланлар ҳидининг димоққа урилиши, Ремаркнинг уруш ва ўлим даҳшатларининг шафқатсиз чиғириғига киноя ва сирли табассум билан рўбарў келиши, Думбадзенинг Инсонни севинг, унга муҳаббат-меҳр беринг, уни ёлғиз қолдирманг, дея хокисорлик билан қилган илтижолари ўқувчини бу гўзал ҳаёт билан кўринмас, лекин узилмас ришта орқали маҳкам боғлаб туради. Улардан орттирган сабоғим шу: “Ҳаётни сев. Яшашни ўрган!..”. Қалбимдан жой олган бу китобларнинг айримларини ўзбек тилига таржима қилганингиз, уларни она тилимизда ҳам ўқиганим учун бир умр қарздорлик ҳисси билан Сизга миннатдорчилик билдираман.\nҲа, ўзга бир адибнинг қалб ҳарорати ва оғриқларини ўз қалбимизга кўчиришимиз, уларни қалбимизда туйишимиз, ўзга адиб руҳиятидаги қарашларга руҳиятимиздан тантилик ва матонат билан жой беришимиз, алалоқибат, бағрикенглик билан уни ўзбекча гапиртиришимиз осон кечмайди, албатта.\nАдиб ўз асарини юрагида пайдо қилади, улғайтиради. Асар қаҳрамонлари ҳаётдан олинади, деган қарашга эса қўшилмайман. Қаҳрамонлар кўкдан ёки ердан олинадими, билмадиму, лекин ёзувчи, ҳаётни кузатишлари эвазига, ўз қалбида уларга жон улашади. Хуллас, ёзувчи асарни воқелик ва ҳодисалар, зиддиятли ҳаёт манзаралари, турфа қаҳрамонлар ва персонажлар билан бирга яхлит ҳолда ўз юрагида вояга етказади. Таржимон эса, асар билан бирга ёзувчига ҳам, яъни ўзи таржима қилишга чоғланган асар муаллифига ҳам қалбидан жой беришга мажбур. Чунки ёзувчи асарига ўз қарашлари, истак ва хоҳиш-иродаси, интилишларини қаҳрамони орқали сингдириб юборади. Таржимон адиб характерини мукаммал билмай, руҳиятида унинг руҳи билан уйғунлик, руҳдошлик ва қалбдошликни ҳис қилмай туриб асарни юксак даражада таржима қилолмайди. Таржимон, биринчи галда, адибдаги барча эзгу фазилатларни илғай билиши, уни севиши, ҳурмат қилиши, дўст тутиниши, қалбан боғланиши лозим бўлади.\nДостоевскийнинг “Телба”сидай мураккаб асарни таржима қилиб, фалсафий идрок орқали тилимизнинг жилваси ва жозибасини бадиият чўққисига олиб чиққан таржимон Иброҳим Ғафуровнинг заҳмати, хизмати эвазига Эрнест Хемингуэйнинг “Алвидо, қурол!”, “Чол ва денгиз”, “Қуёш барибир чиқаверади” асарларини ўқиб, мутаржимнинг, Хемингуэй билан бирга жанг қилганини Хемингуэй билан дўст тутиниб, Хемингуэй билан бирга нафас олганини ҳис этганман.\nЖаҳон адабиётида урушнинг даҳшатли манзараларини ҳаётий акс эттирган, башарият тарихининг зулматли лаҳзаларида инсон қалби оғриқларни маҳорат билан тасвирлаган Ремарк асарларидаги юкни елкалаш ҳам осон эмас. “Уч оғайни”, “Эсизгина, ёшлигим” сингари асарларни ўзбек тилига ўгириш учун фақат таржимон маҳорати, билим ва тажрибаси камлик қилади. Назаримда, Ремакка йўлдош ва елкадош таржимоннинг ўзи, аввало, уруш даҳшатларини, қиёмат-қойим жангларни тасаввур этиши, бу фожиалар моҳияти, сабаб-у оқибатларини теран англай билиши лозим бўлади. Йўқса, Ремарк ҳам, унинг асарлари ҳам ўқувчига сингишмайди. Сиз маҳорат билан таржима қилган “Уч оғайни”, “Эсизгина, ёшлигим” асарлари орқали ўзбек китобхонлари буюк немис адиби Ремарк ижодини кашф этдилар.\nШу ўринда кўнгилда бир иштибоҳ туғилди. Кези келганда айтай: бугун айрим нашрларда жаҳон адабиёти дурдонаси саналган асарлар тилимизга таржима қилиниб, чоп этишга иштиёқ кучайганини сезиш мумкин. Бу яхши. Жаҳон адабиёти билан танишиш хайрли иш, албатта. Бироқ таржимоннинг нўноқлиги боис, айрим асарлар публицистик мақолалар даражасидан ҳам пастга тушиб қолаяпти. Бу кўкда порлаб турган юлдузни ердаги тилла қўнғизга менгзаш билан баробар эмасмикан? Айниқса, детектив руҳидаги таржима ҳикоялар шунчалар кўпайиб кетдики, уларни ўқиб қуруқ воқелик баёнидан ўзга бадиий меъёрни тополмайсиз. Наҳотки, ўз мамлакатидагина эмас, балки дунёга таниқли шундай машҳур ёзувчининг ҳикояси шу бўлса, деган ўйга борасиз. Нашрнинг саҳифасини тўлдириш ёки ўқувчининг вақтини ўғирлаб қалам ҳақи учун шўрлик ёзувчининг обрўсини тушириш шартмикин? Адабиёт билан ҳазиллашиб бўлмайди, адабиёт миллат, халқ маънавияти билан боғлиқ масала. Адабиёт инсонни англаш, инсонни тушуниш, инсон қисматига дахлдорлик туйғуси билан яшаш, дегани. Адабиётнинг йўли ҳам, борар манзили ҳам Инсон қалби. Агар жаҳон адабиётини эзгулик япроқлари шовуллаб барқ урган улкан дарахтга қиёс этсак, унинг замин қаърига сингиб кетган барча томирлари Инсонни севинг, қалбини ардоқланг, Инсонга гўзал ва сокин ҳаёт, муҳаббат улашинг, деган умрбоқий эзгу ақидалар булоғидан сув ичади. Шу туфайли ҳам, бу улкан дарахт мангулик тимсоли сифатида яшнаб туради. Ана шу яшнаб турган яхшилик дарахти меваларидан миллатимизни баҳраманд этиш учун Ваҳоб Рўзиметов, Озод Шарафиддинов, Қодир Мирмуҳаммедов, Холида Аҳророва, Абдулла Орипов, Эркин Воҳидов, Жамол Камол, Маҳкам Маҳмуд, Аҳмад Аъзам, Мирпўлат Мирзо, Файзи Шоҳисмоил, Аҳмад Отабой, Ойгул Суюндиқова, Алишер Отабоев сингари фидойи мутаржимларнинг сафи таржимани бадиий асар яратиш даражасида санъат иши деб қарайдиган иқтидор эгалари билан янада кенгайишини истардим.\nНизом ака, узр. Вақтингизни олдим. Кўнгилдагини қоғозга тўкдим. Сизга мактуб йўллашимнинг яна бир сабаби, “Жаҳон адабиёти дурдоналари” сериясида чоп этилган Нодар Думбадзенинг “Эллада”, “Кўкарачи”, “Оқ байроқлар”, “Абадият қонуни” асарларини Сизнинг таржимангизда куни кеча яна бир бор ўқиб чиқдим. Бу асарларни мен ўн марта, эҳтимол, ундан ҳам кўпроқ маротаба ўқигандирман. Муҳими бу эмас. Муҳими, мен улар туфайли ҳеч бир замонда адабиёт елкалаган юк эскирмаслигига, адабиёт ўлмаслигига ишончим қатъийлашгандай бўлди. Одамлар бир-бирига меҳр кўрсатса, аяса, севса, бу ўткинчи дунёда бир-бирини эъзозласа инсонлар қалбида Нодар Думбадзе яхши кўрган қип-қизил атиргуллар очилади, одамлар қалбида Думбадзе талпинган меҳр офтоби порлайди, шунда одамлар юрагидан оғриқ маҳв этилади, одамнинг юраги ўзидан оғир юкни кўтариб қийналмайди, одамнинг юраги заминдан оғир юкни кўтариб толиқмайди. Сиз менга ака бўлсангиз, менга ҳам кимдир ука ёки дўст бўлсам, бир-биримизга хиёнат қилмасак, юрагимиз ўзимизга ҳеч қачон оғирлик қилмайди. Зотан, Инсоннинг юраги шу қадар оғирки, уни бир киши кўтаролмайди. Биз, одамлар токи тирик эканмиз, бир-биримизга ёрдам беришимиз, бир-биримизнинг юрагимизга мадад бўлишга ҳаракат қилишимиз керак…\nЁзувчи бу қонунни Абадият қонуни деб атайди. Қизиқ… Буни Адабиёт қонуни десак, ҳам бўларкан-а? Адабиёт қонуни — Инсон юрагини эъзозлаш қонуни! Барча халқлар, барча мамлакатларга бирдай тааллуқли қонун…\nАйниқса… Луис Борхес қаҳрамони Фунеснинг хотираси ҳеч кимга, ҳатто ўзига ҳам кераксиз, икир-чикирлар, чиқиндилар сингари мутлақ аҳамиятсиз нималарсалар билан тўлиб-тошгани каби, ҳозирги замон кишилари қалбини ҳам XXI аср тўзонлари ларзага солиб, қалбимиз уммонида SMS айсберглари пайдо бўлаётган бир даврда инсонийликнинг меҳр-муҳаббат офтобига жой топилармикан, деган хавотирга тушмай иложимиз йўқ.\nНима бўлган тақдирда ҳам, “Дунёни гўзаллик қутқариши”ни Адабиёт башорат қилган эди. Буни қандай талқин қилиш ҳар қайсимизнинг ўзимизга боғлиқ. Хоҳлайлик муҳаббат қутқаради, дейлик, хоҳлайлик меҳр асрайди, дейлик, бироқ бу ибораларнинг мазмун-моҳияти битта ва у Инсоннинг энг улуғ, энг олийжаноб туйғуларига бориб тақалади, адабиёт маслагига, адабиётнинг муддаосига бориб тақалади. Яъни дунё адабиётининг муддаосига!\nШу муддаони англаб етишимиз учун таржимон сифатида халқимиз олдида Сизнинг ҳам хизматингиз ва масъулиятингиз беқиёс эканлигини таъкидламоқчи эдим.\nСиздан янада гўзал ва буюк асарлар таржимасини кутиб, укангиз\n← Аввалги Аввалги Қўчқор Норқобил. Қуёшни сен уйғотасан (пьеса)\nКейинги → Кейинги: Қўчқор Норқобил. Дарё ортидаги йиғи (қисса)


Дивя Хосла Кумар: Ўзбекистоннинг улкан ва серқирра маданий салоҳиятини ўзим учун кашф қилдим - Халқ сўзи\n00:57 11 Апрель 2019 Жамият\nТуризмни ривожлантириш давлат қўмитаси матбуот хизматидан хабар қилишларича, либослар тақдимотида ҳиндистонлик маданият арбоблари, дипломатик корпус вакиллари, атоқли моделлар ва киноюлдузлар иштирок этган.\nРиту Бери эксклюзив либослар тўпламида Ўзбекистондан келтирилган хонатлас, адрас ва бошқа анъанавий газламалардан фойдаланган. Намойиш тадбирга ташриф буюрган меҳмонлар томонидан илиқ кутиб олинди.\n“Мазкур тақдимотга ўзгача иштиёқ билан тайёргарлик кўрдик. Тақдим қилинган либосларда ўзбек ва ҳинд миллий анъаналарини уйғунлаштирган ҳолда, мамлакатларимиз ўртасидаги тарихий дўстона алоқалар, маданий яқинликни акс эттиришга ҳаракат қилдик”, дейди дизайнер.\n“Ўзбек миллий газламаларининг ёрқин жиҳатларни ўзида ифодалаган бугунги тақдимот қатнашчиларда чуқур таассурот қолдирди. Бугун Ўзбекистоннинг улкан ва серқирра маданий салоҳиятини ўзим учун кашф қилдим”, дея таассуротлари билан ўртоқлашди машҳур ҳинд актрисаси Дивя Хосла Кумар.\nБу каби тадбирлар Ўзбекистоннинг маданий салоҳиятини кенг тарғиб этиш, мамлакатлар ўртасидаги дўстона алоқаларни мустаҳкамлаш билан бирга, юртимизга ҳиндистонлик сайёҳлар оқими кўпайишига ҳам хизмат қилади.\nҲиндистонлик туризм блогери Каран Бхарваж айтганидек: “Эксклюзив коллекция намойишида иштирок этган ҳар бир кишида Ўзбекистонга ташриф буюриш ва унинг маданий меросидан бевосита баҳраманд бўлиш иштиёқи уйғонгани шубҳасиз”.\nЭслатиб ўтамиз, Риту Бери Ўзбекистоннинг Ҳиндистондаги маданият ва туризм элчиси ҳисобланади.


Ўзбекистонни қайси қўпорувчи миссионерлардан асраш керак? - BBC News O'zbek\nЎзбекистонни қайси қўпорувчи миссионерлардан асраш керак?\nImage caption Ўзбек милицияси ҳар қандай диний фаолиятни қаттиқ назорат остига олган\n"Тошкент ҳақиқати" рўзномасида "қўпорувчи миссионерларнинг фаолиятига чек қўйиш"га чақирилган мақола чоп этилган.\n"Ўзбекистонда миссионерлар фаолиятига йўл қўйиш диний низолар бошланишига рухсат берилишини англатади", дейилади мақолада.\nМақолада мамлакат ичкарисидаги миссионерликка бефарқ бўлмасликка чақирилади, айниқса, ота-оналарнинг ўз фарзандларининг миссионерлар таъсирига тушиб қолишларидан эҳтиёт бўлишлари лозимлиги огоҳлантирилади.\nЎзбекистонда 1990 йиллар бошларида исломий даъватчилар, турли насроний миссионерлар, кришнаитлар фаолияти кучайган, бироқ халқаро инсон ҳуқуқлари ташкилотларига кўра, бугунги кундаги Ўзбекистондаги диний эркинликлар чеклови миссионерликни ҳам йўққа чиқарган.\nЎзбекистонда турли миссионерлар фаолиятини назоратга олиш ҳаракатлари 1990 йиллар ўрталаридан бошланган.\nЎз диний эътиқодини тарғиб қилиш, прозелитизм амалларига қарши қонунчилик кучайтирилган.\n2000 йиллар ўрталаридан Ўзбекистонда терроризмни молиялаш олдини олиш важи билан тушунтирилган саъй-ҳаракатлар халқаро ноҳукумат ташкилотлари қатори миссионерлик мақсадини кўзлаган ҳаракатларни ҳам қийинлаштирган.\n"Мен ҳам охирги йилларда Ўзбекистонда миссионерлик борлигини билмайман. Олдин бор эди, бундан 5-6 йил олдин. Менинг олдимга америкалик ҳамма диний ташкилотларга ёрдам берадиган миссионерлик ташкилоти вакили келиб турарди. Кейинчалик унинг Ўзбекистонга киришини тақиқлаб қўйишди", дейди норасмий Ўзбекистон Инсон ҳуқуқлари ҳимоячилари ташаббус гуруҳи раҳбари Суръат Икромов.\nСуръат Икромовнинг айтишича, мамлакатда миссионерлик фаолиятини юритиш бугун имконсиз бўлиб қолган.\n"Чунки қайси мамлакатдан келишидан қатъи назар, Миллий Хавфсизлик хизмати хорижликларни кузатади. Намозхон, масжидга қатнайдиган мусулмоннинг ҳам қаерга бориб, қаердан қайтгани чегарачилардан тортиб бошқа органларгача, уларнинг доим кузатувида", дейди инсон ҳақлари фаоли.\nАна шундай қаттиқ назорат шароитида миссионерликнинг қўпорувчилик фаолиятидан огоҳлантирувчи мақолалардан қандай мақсад кўзланган бўлиши мумкин?\n"Бу давлатнинг миссионерлик фаолиятидан хавотири борлигини кўрсатади. Ва мана шундай мақолалар орқали давлат органлари диний экстремизм олдини олиш, терроризм кучайишига йўл қўймаслик мақсадларини кўзлаётган бўлишлари мумкин", дейди Суръат Икромов.\nСаудия Арабистони: 'Шаккоклиги учун австралиялик дарралансин'\n"Имкониятлар катта" Қозоғистонда нима учун диний радикализм кучаймоқда?\nҚайси динда пул қандай сарфланади?\nАҳолисининг аксари даҳрий Эстонияда мажусийлик қайта тикланмоқда\nҚандай қилиб Эрон инқилоби муллоларни жамиятдаги қудратли шахсларга айлантирди?\n'Бугун яна Рус Православ черкови беҳисоб бойликлару-мулкларнинг соҳиби'\nРоссия мактабларида келгуси йилдан бошлаб диний дарслар жорий этилади


Ҳозирги кунда бутун дунёни ташвишга солаётган Covid-19 касаллиги болаларда аниқланса нима қилиш керак? Болаларни бу касалликдан асраш учун қандай профилактик ишлар амалга оширилиши лозим? Tez yordam кўрсатувининг навбатдаги сонида шу саволларга жавоб берилди.\nDefactum Laboratories тиббий клиникаси фтизиатр-педиатри Надежда Шкловец Tez yordam кўрсатувининг навбатдаги меҳмони бўлди ва бу касалликнинг болаларда қандай кечиши ҳамда уни одини олиш йўллари билан бўлишди.\nCOVID-19 КАСАЛЛИГИ БОЛАЛАРДА ҚАНДАЙ КЕЧАДИ?\nФтизиатр-педиатр Надежда Шкловецнинг сўзларига қараганда, болалар COVID-19 касаллигини нисбатан енгил ўтказадилар. Уларда тана ҳарорати кўтарилиши, қуруқ йўтал пайдо бўлиши, кўнгил айнаши, қусиш, ич кетиши ва ҳолсизлик бўлиши мумкин. Яна бир характерли белгиси тошмалар тошиши мумкин.\nБОЛАЛАРДА COVID-19 ПРОФИЛАКТИКАСИ УЧУН НИМАЛАР ҚИЛИШ КЕРАК?\nКатталар каби, болаларга ҳам Д витаминини қўллашни маслаҳат бераман. Мен беморларимга профилактик кўрикда ҳам витамин Д дозасини тавсия қиламан, бу вазиятда уни кўп бўлмаган миқдорда кўтариш мумкин. Қўшимча равишда С витаминини ҳам қабул қилиш мумкин.\nНашр санаси: 07-08-2020